¿Chumngechi puwafuiñ itrofill che tañi piwke mu? | Ñi chillkatungeal\nTi Werken (ñi chillkatungeal) | Julio 2019\nPAPELTUAFUYMI abua acholi afrikáans akha albanés alemán altaico aluro amis amárico armenio aucano aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental camboyano catalán cebuano chabacano changana (mozambique) checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuukés chuvash cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata damara dangme danés dehu digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo idoma igede ilocano indonesio inglés ishan islandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) kekchí khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lahu lao lengua de señas argentina lengua de señas boliviana lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas coreano lenguaje de señas croata lenguaje de señas cubano lenguaje de señas de quebec lenguaje de señas eslovaco lenguaje de señas filipino lenguaje de señas finlandés lenguaje de señas francés lenguaje de señas griego lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas malauí lenguaje de señas panameño lenguaje de señas paraguayo lenguaje de señas peruano lenguaje de señas polaco lenguaje de señas rumano lenguaje de señas ruso lenguaje de señas sudafricano lenguaje de señas tai lenguaje de señas taiwanés lenguaje de señas zimbabuense lenie letón lhukonzo lingala lituano lomue luganda lunda luo luvale macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia ronga rumano runyankore ruso rutoro samoano sango sanguir saramacano sena sena sepulana serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco turcomano tuvaluano twi tártaro ucraniano uhobo uigur (alfabeto cirílico) uigur (alfabeto árabe) umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa xitshwa yapés yoruba zandé zapoteco del istmo zulú árabe ñanya ñemba\nTROKIÑ ÑI CHILLKATUNGEAL 30\n¿Chumngechi puwafuiñ itrofill che tañi piwke mu?\n“Fey ñi chumngen ta kakelu femkünuwken ta kisu engün reke, fey chumngechi rume ñi pepi montulafiel müten ta ineyngeay rume” (1 KOR. 9:22).\n82 ÜLKANTUN Wilüfpe tamün pelon\n¿CHEM KIMAIÑ? *\n1. Famülke mu, ¿chem dungu kaletuy kiñeke trokiñ mapu mu?\nRUME fentren che wall Mapu mu inaniekefuy kiñe feyentun kam religion. Welu famülke mu kaletuy tüfa. Rupalu chi tripantu doy fentren che feypikey: “Feyentukelan Ngünechen mu”. * Doy may epe kom che femngechi feypikey kiñeke trokiñ mapu mu (Mat. 24:12).\n2. ¿Chumngelu fentren che feyentukelay Ngünechen mu?\n2 ¿Chumngelu fentren che feyentukelay Ngünechen mu? * Kiñeke che rakiduamkeyngün tañi weda dungu ñi rupameken engün kam eluwküleyngün ñi küme rupaleal müten (Luka 8:14). Kakelu che feyentukey Ngünechen mu, welu feypikey: “Ti religion kellukelaeiñmu famülke mu, chaftukefi ciencia dungu ka pepilfalngelay tañi kimeltukeel”. Tüfachi pu che ñi pu weni ka tañi pu kimeltuchefe feypikeeyew ti mongen ñi küpan evolucion mu. Tüfachi kimeltun ka feypikey fentren che tripalu radio mu, television mew, internet mu kam kakelu femngechi dungu mu. Welu müte feypingekelayngün chumngelu ñi feyentuafiel ta Chaw Dios. Kakelu che ngüneduamkefi pu longkolechi religioso ñi rume diñmatukefiel ta plata ka ñi küpa ngüneniekefiel pu che, feymu ayükelafingün. Kafey kiñeke trokiñ mapu mu, kiñeke gobierno müte elukelafi pu che ñi poyeafiel ta Ngünechen. Kakelu che feyentuwelay ñi mülen ta Ngünechen.\n3. Tüfachi chillkatun, ¿chem kimeltuaeiñmu taiñ femal?\n3 Jesus feypi: “Amumün, kom chüf mapu müleyechi pu che mew. Ka kimeltuafimün femngechi tañi kimaetew engün ka iñche ñi disipulungeael engün” (Mat. 28:19). Feymu müley taiñ kelluafiel pu feyentukenolu Ngünechen mu, femngechi ñi piwkeyerpuafiel ta Chaw Dios ka inanierpuafiel ta Jesus. ¿Chumngechi femafuiñ tüfa? Longkontukuaiñ: kakerumey chumngechi ñi tremümngen ta che, fey kakerumekey chumngechi llowkey Chaw Dios ñi dungu. Pu che tremümngelu Europa mapu mew trürlay chumngechi ñi tremümngen ta che Asia mapu mew mülelu, fey trürlay chumngechi ñi llowken engün Chaw Dios ñi dungu. ¿Chumngelu? Europa mapu mew, fentren che ella kimniefi tati Biblia ka allkütukey Ngünechen ñi dewmafiel kom. Welu Asia mapu mew epe kom che kimnielafi tati Biblia ka feyentukelayngün ñi mülen ta Ngünechen. Feymu tüfachi chillkatun kimeltuaeiñmu chumngechi kelluafiel ta itrofill che, femngechi Chaw Dios ñi dungu puway tañi piwke mu engün.\nRAKIDUAMLAYAIÑ PU CHE ÑI KIMÜRPUNOAFIEL TA JEWBA\n4. ¿Chumngelu küme rakiduamtukunieafiyiñ pu che?\n4 Rakiduamnieaiñ kom pu che ñi kimürpuafel ta Jewba. Fill tripantu kiñeke che feyentukenofulu Ngünechen mu Dungukelu Iney Ngen Jewba ngetukey. Kiñeke engün küme mongen yeniekefuyngün, fey weda duamelkefeyew ñi epu rume piwkengen pu longkolechi religioso. Welu kakelu che küme yeniekelafuy tañi mongen, fey mülefuy ñi elkünutuafiel fentren wedake wimtun. Fey rüf maneluwafuiñ may Jewba taiñ kelluaetew taiñ peafiel feychi pu che “eluwlu ñi rumel mongeleal” (Hecho 13:48, TNM; 1 Tim. 2:3, 4).\nKakünutuaiñ chumngechi taiñ nütramkayafiel pu che feyentukenolu Biblia mu. (Inaduamnge parrafo 5 ka 6). *\n5. ¿Chumngelu küme allkütukeeiñmu pu che?\n5 Küme chengeaymi ka küme dulliaymi tami chem pial. ¿Chumngelu küme allkütukeeiñmu pu che? Fentren rupa, kidu engün doy ngüneduamkey chumngechi taiñ nütramkakefiel pu che, chem taiñ feypin mu no. Küme chengeliyiñ, küme dulliliyiñ taiñ chem pial ka rüf duamtufiliyiñ pu che, tüfa engün ayüwmayay. Dikümtukukelafiyiñ (fülümtukukelafiyiñ) pu che ñi allkütual taiñ kimeltumekelfiel. Doy may eluwküleiñ taiñ kimal chumngelu feyentukelayngün ñi mülen ta Ngünechen. ¿Chem kakerume rakiduam niey ta che? Kiñeke che ayükelay ñi nütramkayal religion dungu mew kimnoelchi che engu. Kakelu che ayükelay ñi ramtungeal chem ñi rakiduamken kidu engün Chaw Dios ñi dungu mew. Ka kiñeke che yewekey kimngele ñi papeltumeken Biblia, doyelchi may mülele kiñe Dungukelu Iney Ngen Jewba engu. Chem femfule rume engün, yamnieafiyiñ chem ñi rakiduamkeel ti che (2 Tim. 2:24).\n6. 1) Pablo nütramkafilu kakerumen che, ¿chumngechi femkefuy tañi amuldungual? 2) ¿Chumngechi inayentuafuiñ Pablo ñi femün?\n6 Ngüneduamliyiñ kiñeke che ñi ayükenon tañi nütramkangeal Biblia mu, Ngünechen mu kam religion mu, ¿chumafuiñ? Kakünutuafuiñ taiñ chem nütramkayafiel pu che, chumngechi ñi femün ta Pablo. Kidu nütramkalu pu judiu engün kimeltulelfi chem ñi feypilen tati Wirin Chillka. Welu Areopago mu nütramkafilu pu kim wentru Grecia tuwlu, feypilafi Biblia mew ñi tripan taiñ chem nütramkamekefiel (Hecho 17:2, 3, TNM; 17:22-31). ¿Chumngechi inayentuafuiñ ta Pablo? Nütramkafiliyiñ kiñe che feyentukenolu Biblia ñi feypin, doy kümeafuy feypinoafiel Biblia mew ñi tripan taiñ chem feypimekefiel. Kiñe che yewele ñi kimngeal ñi papeltumeken Biblia iñchiñ mu, pengelelafuiñ ti texto fey ñi ngüneduamnon kakelu che, femafuiñ tüfa taiñ elektroniko chemkün mu.\n7. Pablo ñi femün mülelu 1 Korintio 9:20-23, ¿chumngechi inayentuafuiñ?\n7 Inaduamafimi chumngechi ñi rakiduamkülen ta che ka kim allkütuaymi. Eluwaiñ taiñ kimal chumngelu femngechi rakiduamkey pu che (Prov. 20:5). Ka wiño inaduamaiñ ñi femün ta Pablo. Kidu judiu tuwün-ngefuy, feymu mülefuy ñi kakünutual tañi nütramkan amuldungulelfilu pu judiu tuwün-ngenolu. ¿Chumngelu? Kiñeke kimkelafuy ta Jewba ka tati Wirin Chillka, kakelu engün pichin kimniefuy müten. Famülke mu iñchiñ chillkatuafuiñ taiñ fillke papel mu ka feypiafuiñ taiñ kelluaetew pu peñi ka lamngen pütrüñma amuldungukelu, femngechi doy küme kimnieaiñ ñi chem rakiduamkeel pu che chew taiñ amuldunguken (papeltunge 1 Korintio 9:20-23).\n8. We nütramkafiliyiñ pu che Biblia mu, ¿chumafuiñ?\n8 Ayünieiñ peal feychi pu che “küme piwkengelu” (Mat. 10:11). Taiñ femürpual tüfa, ramtuafiyiñ pu che chem ñi rakiduamkülen ka kim allkütuafiyiñ. Ngüneduamaiñ ñi femken kiñe peñi Inglaterra mapu tuwlu. Kidu ramtukefi pu che chumngechi ñi ayüwküleal pu kurewen, chumngechi tremümafiel pu pichikeche ka chumngechi newenküleal rupan mu wedake dungu. Fey wüla taiñ peñi allkütukefi chem ñi feypin pu che ka ramtukefi: “¿Chumngentufimi tüfachi ngülam wirintukungelu epe 2.000 tripantu kuyfi mu?”. Ramtulu wüla, taiñ peñi “papeltulelaeyu Biblia” pikelafi pu che, welu pengelelkefi kiñe küme dullielchi texto tañi celular mu.\nPUWAIÑ PU CHE TAÑI PIWKE MU\n9. ¿Chumngechi kelluafuiñ pu che müte ayükenolu nütramkangeal Chaw Ngünechen mu?\n9 Kiñeke che müte ayükelay ñi nütramkangeal Chaw Ngünechen ñi dungu mu, fey taiñ puwal ñi piwke mu nütramkalelafuiñ kiñe dungu tañi duamnieel engün. ¿Chem feypiafuiñ? Kiñeke che afmatukefi kom ñi mülen nag Mapu ka kallfü wenu mew. Feymu feypiafuiñ chi: “Kimpelaymi pu cientifico ñi ngüneduamkefiel chem ñi mülen Mapu mew, fey ñi dewmayal fillke chemkün. Kiñeke adümuwlu ngüneduamkefi ñi chumlen tati pilun, fey ñi dewmayal microfono. Ka femngechi ngüneduamngekey ñi chumlen tati nge, fey ñi dewmangeal ta camara. Fey ¿chem piafuymi eymi? ¿Kom ñi mülen Mapu mu kidutu dewmawi müten? Kam, ¿müley iney tañi dewmaetew?”. Küme allkütuaiñ chem taiñ feypiaetew, ka feypiafuiñ: “Pu cientifico inayentukefingün ñi chumlen tati pilun ka tati nge. Welu feychi kimün küpay tati Dewmafilu ti nge ka ti pilun. Ngüneduamfali ñi wirintukuel kiñe kim wentru kuyfi, kidu feypi: ‘Tati dewmafilu ti pilun, ¿allkütunoafulu am? Tati dewmafilu ti nge, ¿pelonoafulu am? [...] ¡Kidu llemay elukefi kimün tati pu che!’. Kiñeke cientifico ka femngechi rakiduamkeyngün, fey feyentukeyngün Ngünechen ñi dewmael kom ti müleyelu” (Sal. 94:9, 10). Fey wüla pengelelafuiñ kiñe video mülelu jw.org® chew ñi feypilen “Wechekeche”, fey mu müley kiñeke video feypilelu “Pu wechekeche ñi feypin: Feyentual Ngünechen mu” (amunge ta FILLKE PAPIL > FILLKE VIDEO). Ka eluafuiñ ti papel ¿Es la vida obra de un Creador? kam ti papel El origen de la vida. Cinco cuestiones dignas de análisis.\n10. ¿Chem feypiafuiñ pu che müte ayükenolu nütramkayal Chaw Ngünechen ñi dungu?\n10 Epe kom che ayükey ñi doy kümelkaletual küpalechi antü mu. Welu fentren che llükakey ñi apümkangeal ti Mapu ka ñi pepi mülewenoal tüfa mew. Ngüneduamaiñ ñi feypin kiñe witran-ngepakechi longkolelu Noruega mapu mu mülelu. Kidu feypi pu che ayükenolu ñi nütramkayal Ngünechen ñi dungu mu doy ayükey ñi nütramkayal chem ñi rupameken Mapu mew. Taiñ peñi chalikefi pu che, fey feypikefi: “¿Chem pimi? ¿Doy kümelkalepetuafuy may taiñ mongen? ¿Kellupeafeiñmu may pu politiko, pu cientifico kam kangelu kellu müleay?”. Kidu küme allkütukey ñi chem pikeetew pu che, fey papeltulelkefi kiñe texto, welu kiñeke mu re nütramkakefi kiñe texto feypilu ñi doy kümelkaletual taiñ mongen. Kiñeke che ayüwmakeeyew allkütulu ñi apümkangenoal ti Mapu ka ñi rumel müleal pu kümeke che, chumngechi ñi feypikünuel Biblia (Sal. 37:29; Ecl. 1:4).\n11. 1) ¿Chumngelu kakünutuaiñ chem taiñ nütramkayafiel pu che? 2) Romanu 1:14-16 feypi ñi femün ta Pablo, ¿chumngechi inayentuafuiñ?\n11 Rume kümey kakünutual chem taiñ nütramkayafiel pu che amuldungun mu. ¿Chumngelu? Kom che ta trürlay. Chem ñi ayünieel kiñeke che, ayülayafuy ta kakelu che. Kiñeke che doy ayükey ñi nütramkangeal Biblia mu ka Chaw Dios ñi dungu mu, welu kakelu che doy kümeafuy ñi wüne nütramkangeal kakelu dungu mu. Chumngechi femfule rume, eluwküleaiñ taiñ nütramkayafiel itrokom che (papeltunge Romanu 1:14-16). Welu longkontukuaiñ: Jewba elukefi pu küme piwkengelu ñi tremal tati rüf dungu tañi piwke mu engün (1 Kor. 3:6, 7).\n¿CHUMNGECHI AMULDUNGULELAFUIÑ PU FEYENTUKENOLU ÑI MÜLEN TA NGÜNECHEN?\nFentren amuldungukelu duamniefingün pu che kake tuwün-ngelu ka feyentunolu Chaw Dios mu, fey pengelelkefingün kümeke ngülam Biblia mu. (Inaduamnge parrafo 12 ka 13).\n12. ¿Chumngechi amuldungulelafuiñ pu che Asia mapu tuwün-ngelu?\n12 Wall Mapu mew, fentren amuldungukelu pekefingün che Asia mapu mew tuwlu, kiñeke engün mülekefuy chew ñi katrütungekeel poyeafiel ta Chaw Dios. Fentren trokiñ mapu mu Asia mew mülelu, pütrün che turpu rakiduamkelayngün rume ñi mülepen may Chaw Ngünechen. Kiñeke che ayükey ñi doy kimal, fey feypifiliyiñ “¿küpa chillkatuymi Biblia?”, eluwküleafuyngün ñi femal. Welu kakelu che müte duamkülelay ñi doy kimürpual Biblia mu. ¿Chumngechi kelluafuiñ feychi pu che? We nütramkafiliyiñ engün, doy kümeafuy dungufemnoafiel Biblia ñi dungu mu, doy may müley taiñ nütramkayafiel kakelu ayükeelchi dungu ka pengelelafiel taiñ duamtufiel. Fey kümefule, nütramkayafuiñ chumngechi taiñ kümelkakeetew inayal Biblia ñi ngülam. Femngechi femkeyngün kiñeke amuldungukelu doy adümuwlu.\n13. ¿Chem kelluafuy ta che ñi doy küpa kimafiel ta Biblia? (Inaduamnge ti adentun wenulelu).\n13 Nueva York waria mu kiñe lamngen pemekefi pu che chino dungukelu, kidu feypi: “Eluwkülen ñi duamtucheal ka kim allkütucheal. Kimün mu iñche kiñe ka tripanche ñi we akun, feypikefiñ ‘¿dew wimtuleymi faw? ¿Peymi küdaw? ¿Küme trokitukeeymu pu che faw?’”. Kiñeke mu, tüfa kellukeeyew taiñ lamngen ñi kimeltulelafiel pu chino Biblia ñi dungu. Kümefule, taiñ lamngen ka feypikefi engün: “¿Chem pimi? ¿Chumngechi küme yewküleafuiñ kakelu che engün? ¿Papeltulelafeyu kiñe ngülam Biblia mu mülelu? Tüfa feypiley: ‘Tati lladkütudunguwlu kakelu che engu trürümngey tati ko felen rumelu müten katrütungefule rume. Feymu petu tami lladkütudunguwnon kiñe che engu, amutunge’. ¿Chem pimi? ¿Kellupeafeiñmu may tüfachi ngülam taiñ doy küme yewküleal ta kakelu che engün?” (Prov. 17:14). Fentren che ayükey ñi doy kimal tati Biblia ngüneduamfilu ñi kümeke ngülam (Ecl. 7:12). Femngechi nütramkafiliyiñ tati pu che, kimaiñ iney ayüniey ñi doy kimal.\n14. Asia mapu mu, ¿chumngechi kiñe peñi amuldungukefi pu che feypilu “feyentukelan ñi mülen ta Dios”?\n14 Kiñe che feypieliyiñmu: “Iñche feyentukelan ñi mülen ta Ngünechen”, ¿chem feypiafuiñ? Kiñe peñi Asia mapu mu mülelu, yeniey fentren tripantu ñi amuldungulelfiel femngechi che. Kidu feypi: “Faw, epe kom che feypilu ‘feyentukelan ñi mülen ta Dios’, küpa feypingün ñi poyekenofiel fillke dios ñi mülen Asia mapu mew. Feymu iñche feypikefiñ engün: ‘Feley, pu che dewmafi epe kom pu dios ñi poyengekeel, feymu rüfngelayngün’. Fey papeltulelkefiñ Jeremías 16:20 feypilu: ‘¿Pu che dewmapeafuy may ta dios? Tüfa engün pepi dewmalayafuy rüfngechi dios’. Fey wüla ramtukefiñ engün: ‘¿Chumngechi kimafuiñ ñi rüfngen kiñe dios?’. Küme allkütukefiñ engün ka papeltukefiñ Isaías 41:23 feypilu: ‘Feypimuaiñ chem tañi rupayal küpalechi antü mu, fey taiñ kimal tamün dios ngen eymün’. Papeltulu wüla, pengelelkefiñ chumngechi ñi femtripan Jewba tañi feypikünuel” pi taiñ peñi.\n15. ¿Chem kimeltukeeiñmu ñi femün taiñ peñi?\n15 Kangelu trokiñ mapu mülelu Asia mu, kiñe peñi feypi chumkey wiñopemetufilu ta che: “Pengelelkefiñ pu che kümeke ngülam Biblia mew mülelu, chumngechi ñi femtripan kiñeke pelon dungu ka nütramkakefiñ ñi chumlen tati Mapu. Fey feypikefiñ chumngechi kom tüfa ñi wirikonkülen Biblia mu pengelkey ñi rüf mülen ta Chaw Ngünechen ka ñi nien fentren kimün. Kiñe che eluwle ñi rakiduamal ñi mülepen may ta Chaw Dios, pengelelkefiñ chem pin ta Biblia Jewba mu”.\n16. 1) Ñi feypilen Ebrew 11:6, ¿chumngelu pu chillkatukelu duamniey ñi maneluwal Chaw Ngünechen mu ka tati Biblia mew? 2) ¿Chumngechi kelluafuiñ ñi doy maneluwal engün?\n16 Chillkatulelfiliyiñ ta che feyentukenofulu Ngünechen mu, kellunieafiyiñ ñi rüf maneluwal tañi mülen ta Chaw Ngünechen (papeltunge Ebrew 11:6). Ka kelluafiyiñ engün ñi maneluwal tati Biblia mew. Taiñ femürpual tüfa, duamfalngeafuy fentren rupa nütramkalelafiel kiñeke kimeltun ñi longkontukual. Fill rupa taiñ chillkatulelkefiel engün, kümeafuy taiñ ngüneduamal kidu engün mu chem pengelkeeiñmu ñi rüf küpan Ngünechen mew tati Biblia. Fey ngüneduamafuiñ chumngechi ñi femtripan tañi feypikünuel Biblia ka ñi rüfngen tañi feypiel ciencia dungu mu. Kafey ngüneduamafuiñ ñi rüfngen Biblia nütramkalu chem ñi rupan fütra kuyfi mu. Ka inaduamafuiñ chumngechi tati Biblia kellukefi pu che famülke mu.\n17. Pengelelfiliyiñ pu che taiñ piwkeyeniefiel, ¿chumayngün chi?\n17 Pu che koneltulele kiñe religion mu kam femnole rume, pengelelafiyiñ taiñ piwkeyeniefiel, femngechi kelluafiyiñ engün ñi inayafiel ta Jesus (1 Kor. 13:1). Kimeltulelfiliyiñ pu che, pengelelafiyiñ Chaw Ngünechen taiñ piwkeyenieetew ka ayüniey iñchiñ taiñ piwkeyenieafiel. Kiñeke che ayükelafuy Chaw Ngünechen ñi dungu, kakelu che newe ayükelafuy, welu piwkeyerpufingün ta Chaw Dios, fey fawtisawingün. Fill tripantu femngechi femkey fentren che. Feymu rakiduamnieaiñ itrofill che ñi kimürpuafel ta Chaw Jewba, fey pengelelafiyiñ taiñ piwkeyeniefiel ka taiñ duamniefiel engün. Kim allkütuafiyiñ pu che ka inaduamafiyiñ chumngechi ñi rakiduamkülen engün. Kafey iñchiñ taiñ femün mu, kimeltulelafiyiñ ñi inayafiel ta Jesus.\n¿Chumngelu rakiduamnieaiñ kom pu che ñi kimürpuafel ta Jewba?\nPu che feyentukenolu ñi mülen ta Ngünechen, ¿chumngechi amuldungulelafuiñ engün?\n¿Chumngelu amuldungulelafiyiñ itrofill che?\n76 ÜLKANTUN ¿Chum duamkülekeymi?\n^ parr. 5 Famülke mu doy fentren che feyentuwelay Ngünechen mu. Amuldungun mu peafuiñ femngechi che. Feymu tüfachi chillkatun mew ngüneduamaiñ chumngechi kimeltulelafuiñ feytachi pu che Biblia ñi kimeltukeel. Kafey inaduamaiñ chumngechi kelluafuiñ ñi maneluwal engün Biblia ñi feypin mu ka feyentuleal Chaw Jewba mu.\n^ parr. 1 Ramtungey ta che, fey kimngerpuy ñi mülen che feyentukenolu Ngünechen mu Australia, Canada, Europa ka Asia mapu mew. Europa mapu mu müley ta Albania, Alemania, Austria, Azerbaiyan, Dinamarca, España, Francia, Irlanda, Noruega, Paises Bajos, Reino Unido, Republica Checa, Suecia ka Suiza. Ka Asia mapu mu müley ta China, Corea del Sur, Hong Kong, Israel, Japon ka Vietnam.\n^ parr. 2 FALIN DUNGU: Tüfachi chillkatun mu, feypiliyiñ pu che feyentukenolu Ngünechen mu ka küpa feypi feychi pu che inakenolu chem feyentun kam religion no rume.\n^ parr. 54 ¿CHEM PENGELI TI ADENTUN? Kiñe peñi küdawkelu pital mu, amuldungulelfi kiñe chaf küdawfe. Fey wüla ti wentru koni taiñ sitio internet jw.org mu.\nPepikawaiñ fewla taiñ chaftuafiel ti kayñetun dungu\nFentekünulayaiñ taiñ poyekefiel ta Jewba, katrütungeliyiñ rume\nKelluafiyiñ pu che ñi inayafiel ta Jesus\nPU CHE ÑI MONGEN Turpu rakiduamkelafun fente tañi kümelkayafetew Jewba\n¿Rüf lapey may Jesus iñche tañi duam mu?\nWirin dungu Chumngechi entual fillke papel TI WERKEN (ÑI CHILLKATUNGEAL) Julio 2019\nAudio Chumngechi entual audio TI WERKEN (ÑI CHILLKATUNGEAL) Julio 2019\nTI WERKEN (ÑI CHILLKATUNGEAL) Julio 2019


Juan 9 ARNNT - Amulelu Jerusalen ñi rüpü mew, Jesus - Bible Search\nJesus elufi ñi peloael kiñe wentru choyüngelu müten ñi trawmalen\n1Amulelu Jerusalen ñi rüpü mew, Jesus pefi kiñe wentru trawmalelu. 2Fey Jesus ñi pu disipulu ramtueyew:\n—Kimeltufe, ¿chumngelu am tüfachi wentru choyüngelu müten trawmangey? ¿Kisu ñi fütakeche ñi yafkan mew pemay kam kisu ñi yafkan mew?\n—Kisu ñi yafkan mew no ka ñi chaw ñi yafkan mew no rume. Fey tüfa may kisu mew ñi pengelngeael ta Ngünechen ñi nien ta pepiluwün. 4Petu tañi mülen pelon antü, müley taiñ küdawael tüfey tañi werküngeelchi küdaw mew, fey pun ta küpalewiyey, fey iney rume ta pepi küdawlayay. 5Petu ñi mülen ta iñche tüfachi mapu mew, iñche ta pelon reke mülen ta mapu mew.\n6Fey dew feypilu tüfa, Jesus tofkütuy mapu mew, fey ñi kowün mew dewmay pichin fotra, fey ilpuyelfi ñi nge mew ti trawma. 7Ka pürüm feypifi:\n—Amunge tami küllumtuael Siloe pingechi estanke ko mew (tüfa feypin ürke: “tati werküel”).\nFey ti trawma amuy ka küllumtumey, fey wiñometulu, dew peloletuy. 8Fey ti pu karukañma ta kuyfi ñi kimniekeetew ñi ngillatupülatakefel ramtuwingün:\n—¿Tüfa no am tati anükünuwkefulu ñi ngillatupülatayael?\n—May, kisu tati.\n—Fey no, kisu no tati, tunte kisu femngekafuy rume.\nWelu kisu feypiley:\n—May, iñche tati.\n—¿Fey chumngechi am pepi pelotuymi?\n11Fey ti wentru llowdunguy:\n—Üyechi wentru, ta Jesus pingelu, dewmay fotra, fey tüfey mew ilpuyüñmaenew ñi nge, fey feypienew: ‘Amunge ti Siloe pingechi estanke ko mew, fey küllumtumenge’. Iñche amun, feymew küllumtulu müten iñche, pepi pelotun.\n12Feymew ramtueyew ti pu che:\n—¿Chew anta müley üyechi wentru?\nFey kisu feypi:\n—Kimlan chew ñi mülen.\nTati pu farisew ramtukafingün ti tremolngetuchi trawmalekefulu\n13-14Feychi antü Jesus dewmalu pichin fotra ka pelolfilu ti trawma, tati ürkütun antü ürke. Feymew yengey ti pu farisew mew tati trawmangekefulu. 15Fey kisu engün ramtukafi ñi chumngechi ñi pelotun. Fey kisu llowdunguy:\n—Ilpuyelenew fotra ñi nge mew, fey küllumtutun, feymew pelotun.\n16Kiñekentu ti pu farisew feypieyew:\n—Tüfa tati femngechi dungu femlu mülelay ta Ngünechen mew, fey yamnofilu am tati ürkütun antü.\nWelu kakelu feypiyey engün:\n—¿Chumngechi kay pepi femafuy Ngünechen ñi afmatufalchi dungu, kiñe yafkafengele?\nFey tüfa famngechi welukonke püntülkawi ta kisu engün. 17Fey wiñome ramtungey ti trawmalekefulu:\n—Fey elutuetew tami pelotuael, ¿chem pileymi kay eymi kisu mew?\n—Iñche feypilen kay tañi kiñe pelon wentrungen.\n18Welu ti longkolelu pu judiu mew pilayngün ñi feyentuael ñi trawmalekefel ti wentru, fey ñi peloletun, fey amul mütrümngey ti trawmalekelu ñi fütakeche. 19Fey ramtungey ti ngen fotüm:\n—¿Fey tüfa am tami fotüm? ¿Feyngey am tañi choyüngelu ñi trawmalen tüfachi wentru? ¿Chumngechi am fewla pepi peloletuy?\n20Kisu ñi chaw ka ñi ñuke llowdunguy:\n—Kimniefiyu. Tüfa ta iñche ñi fotüm, fey we pichichengelu ñi trawmalen, 21welu kimlayu chumngechi ta tüfa ñi pepi peloletun, ka femngechi kimlayu rume iney ñi eluetew ñi pelotuael. Ramtufimün ta kisu, dew fütachelewey tati. Kisu feypiaeymünmew ti nor dungu ―pi engu.\n22Kisu ñi chaw famngechi feypi re llükan mew, tati longkolechi pu judiu kiñewlu engün am tañi wemünentuafiel ti sinagoga mew iney rume ta kimle ta Jesus ñi Cristongen Ngünechen ñi werküel. 23Feymew feypi ñi chaw ka ñi ñuke: “Ramtullefimün may ta kisu. Dew füta wentrulewey tati” ―pi engu.\n24Feymew tati longkolelu pu judiu mew ka wiñome mütrümfingün tati trawmangekefulu, fey feypifi engün:\n—Feypimuiñ ti nor dungu Ngünechen mew. Iñchiñ küme kimnieiñ ta tüfeychi wentru ñi yafkafengen. Eymi kay ¿chem pileymi?\n25Tati trawmalekefulu llowdunguy:\n—Iñche kimlan ñi yafkafengen pemay kam ñi femngenon. Kiñe dungu müten kimnien ta iñche: trawmangekefun, welu fewla peloletun.\n26Ka wiñome ramtufi engün:\n—¿Chem chumeymew am fe? ¿Chem chumi tami peloltuaetew?\n27Fey llowdunguy ti trawmalekefulu:\n—Dew feypiwiyiñ tati, welu duamkünumulan. ¿Chumngelu am ayüleymün tamün wiñome feypiwafiel? ¿Eymün anta ayüleymün kay tamün inayafiel?\n28Feymew wesa pifingün, ka feypifingün:\n—Eymi inakefimi ta üyechi wentru, welu iñchiñ inakefiyiñ ta Moyse ñi ley dungu. 29Iñchiñ kimnieiñ Ngünechen ñi dungufiel ta Moyse. Welu tüfachi wentru kimlafiyiñ rume chew tañi tripan.\n30Fey ti wentru llowdunguy:\n—¿Chem dungu am tüfa? Eymün kimlaymün chew ñi tripan, welu iñche elutuenew ñi pelotuael. 31Küme kimnieiñ Ngünechen tañi allkütukenofiel tati pu yafkafe. Allkütuñmakefi ñi ngillatun nor dungu mew püramyekeetew müten ka femkelu Ngünechen ñi ayükeelchi dungu. 32Chumkawnorume nütramyengekelay ta iney rume tañi elutukefiel ñi pelotuael ñi nge ta kiñe che tati trawmalen choyüngelu. 33Fey tüfachi wentru küpanofule ta Ngünechen mew, pepi chumlayafuy rume.\n—Eymi kay, choyüngelu müten trawmangelu tami yafkafengen mew, ¿ayüleymi am tami kimeltumuafiel Ngünechen ñi dungu?\nFey wemünentungey ti sinagoga mew.\nNgünechen ñi dungu mew trawmalelu reke\n35Jesus kimürkey ñi wemünentungen ñi illamtuaetew ti pu che tati trawmalekefulu, feymew pewlu Jesus engu, ramtufi:\n—¿Feyentuleymi anta eymi tati Wentrukünuwpalu mew?\n36Ti trawmalekefulu feypi:\n—Ñidol, feypien ñi ineyngen tati Wentrukünuwpalu, femngechi tañi feyentuael kisu mew.\n37Fey Jesus llowdungueyew:\n—Dew peniefimi, tami petu dunguetew.\n38Feymew ti wentru lukunagi Jesus ñi inafül ka feypi:\n—Feyentun tati, Ñidol.\n39Jesus ka pürüm feypieyew:\n—Iñche küpan tüfachi mapu mew tañi ramtukadunguafiel ñi chumngechilen ta che Ngünechen mew, femngechi tati trawmangelu ñi pelotuael, fey ka femngechi tati pelolelu trokiwkülelu ñi trawmangetuael reke.\n40Kiñekentu ti pu farisew mülelu kisu ñi fül mew, allkütulu tüfachi dungu, ramtueyew:\n—¿Iñchiñ anta ngenokimünngeiñ kiñe trawma reke?\n41Fey Jesus llowdungueyew:\n—Eymün ta kiñe trawma reke ngenokimün chengefulmün, nielayafuymün ta yafkan, welu eymün am feypilu tamün kimchengen, küme kimfalküley tamün yafkafengen.


Ngünechen ñi Küme Dungu Romanu 16\nKiñeke pifalelchi dungu\n1 Chalintukuleluwayiñ taiñ lamngen Febe, tati kellukelu Senkrea mülechi trokiñ feyentulelu mew. 2 Küme llowfimün Ñidol tañi üy mew, chumngechi müley ñi femael tati mupiltuleyechi pu che, ka kellufimün itrokom tañi duamtuel mew, kisu am rume fentren che ta kellukefilu. Iñche ta ka femngechi kelluenew.\n3 Lemoria piafimün ta Prisila ka Akila, iñche tañi kompañ kiñentrür küdawkelu taiñ poyeafiel ta Cristo Jesus. 4 Tüfey engu inayawüleyew reke tati lan dungu ñi montulmayaetew iñche tañi mongen. Iñche rume mañumniefiñ, ka femngechi mañumnieeyew itrokom tati feyentulechi pu judiu tuwünngenolu.\n5 Ka femngechi lemoria piafimün tati pu che trawüluwkelu Prisila engu Akila ñi ruka mew. Lemoria piafimün iñche tañi sakin weni Epeneto. Kisu ta wüne feyentuy Cristo mew Asia trokiñ mapu mew.\n6 Lemoria piafimün ta Maria, kisu ta rume küdawi ta eymün mew.\n7 Lemoria pilelmuchi iñche tañi füren Androniko ka Junias, fey engu ka iñche kiñentrür mülekeiñ ta karsel mew. Fey engu ta apostol reke küdawi, ka iñche mew wüne feyentuy engu ta Cristo mew.\n8 Lemoria pilelmuchi ta Ampliato, iñche tañi sakin weni ta Ñidol mew.\n9 Lemoria piafimün ta Urfano, iñchiñ taiñ kompañ Cristo ñi küdaw mew, ka iñche tañi sakin weni Estaki.\n10 Lemoria piafimün ta Apele, fey kisu küme nütramyey ñi mupiltun ta Cristo mew.\nKa lemoria piafimün Aristobulos tañi reñmache.\n11 Lemoria pilelmuchi tañi kiñe tuwünche Erodion, ka Narsiso tañi pu reñma tati feyentuleyelu ta Ñidol mew.\n12 Lemoria piafimün ta Trifena ka Trifosa, tati küdawkelu ta Ñidol ñi dungu mew.\nKa femngechi taiñ sakin lamngen Persida. Fey ta rumeñma küdawkey Ñidol tañi dungu mew.\n13 Lemoria piafimün ta Rufo, fütra kimfal feyentulelu ta Ñidol mew, ka kisu ñi ñuke, ka femngechi iñche ñi ñuke reke trokiniefiñ.\n14 Lemoria piafimün ta Asinkrito, ka Flegante, ka Ermes, ka Patrofas, ka Ermas ka tati pu peñi ka lamngen ta müleyelu kisu engün mew.\n15 Ka femngechi lemoria piafimün ta Filologo ka Julia, ka Nerew ka kisu ñi lamngen, ka Olimpas ka femngechi kom tati mupiltuleyechi pu che kisu engün mew mülelu.\n16 Welukonkechi chaliwmün rüfngechi piwkeyewün mew. Cristo mew feyentulechi pu che itrokom lemoria pifaleymünmew.\n17 Pu peñi ka lamngen, feypiwayiñ tamün kuñiwtukuael tati pu che mew kimeltukelu chem notukawün dungu rume tamün püntülkawael, fey engün ta notukaniekefi tati küme kimeltun eymün tamün llowel. Püntütripamün ta tüfeychi pu che mew, 18 poyekenofilu engün am taiñ Ñidol Jesucristo. Kisu engün ayükey tañi fill wesa femmekeael, ka küme dungufaluwkey ayükelu engün am ñi ngünenkayafiel tati ñom piwkengechi pu che. 19 Feypingekey eymün tamün ngünefalün, feymew ta ayüwken, ka ayülen tamün kimchengeael femngechi tamün femael kümeke dungu, welu tamün femnoael wesake dungu. 20 Femngechi Ngünechen, tati küme tüngün wülkelu, müchay müten pünonagümafi reke ta weküfü eymün tamün miñche namun. Pewmangen taiñ Ñidol Jesucristo ta füreneaeymünmew tamün kümelkaleael.\n21 Lemoria pifaleymünmew ta Timotew, iñche tañi kompañ tati küdaw mew. Ka femngechi feypi Lusiu, Jason ka Sosipater, iñche tañi kiñe tuwünche.\n22 Iñche, Tersiu, Pablo tañi sekretario petu wirifiñ ta tüfachi karta, fey ka femngechi lemoria piwayiñ ta Ñidol mew.\n23 Lemoria pifaleymünmew ta Kayo. Umañtulen ta kisu ñi ruka mew, kisu ta eluwküley ñi kelluafiel itrokom tati pu che feyentulelu ta Ñidol mew.\nKa femngechi lemoria pifaleymünmew ta Erasto, tesorerolelu ta waria mew, ka tati peñi Kuartu pingelu. 24 Taiñ Ñidol Jesucristo ñi fürenechen mülepe kom eymün mew. Felepe may.* Kiñeke kuyfi wirin mew ngelay versu 24.\nAfpualu mew tati püramyen\n25 Püramyefiyiñ ta Ngünechen, fey eluaeymünmew newen chumngechi feypiley tati werken montuluwün dungu iñche tañi wewpikeel ka ñi kimeltukeel ta Jesucristo mew. Fey tüfachi dungu femngechi feley Ngünechen tañi kimelel kisu tañi kimeltukenofelchi dungu, tati kimkenofel petu tañi dewmangenon rume ta mapu. 26 Welu fewla kimelngey tati pu pelon wentru ñi wirielchi dungu mew, chumngechi ñi werküel tati rumel mülekechi Ngünechen. Fey tüfa tati kimelkenofelchi dungu Ngünechen tañi adkünuel fewla kimelngey, femngechi ta itrokom che kom trokiñ mapu mew mülelu ñi feyentuael engün ka tañi müngeltuael Ngünechen mew.\n27 ¡Tati kiñen Ngünechen ka fütra kimün nielu, rumel püramyengepe ta Jesucristo mew! Felepe may.\n*16:24 Kiñeke kuyfi wirin mew ngelay versu 24.


Balaam ñi furiku dunguy | Biblia Nütram\n¿ALLKÜTUKEYMI ñi dunguken kiñe furiku (burro)? ‘Femkelay. Dungukelay pu kulliñ,’ piafuymi. Welu chi Biblia feypi kiñe furiku dunguy. Peafiyiñ chumngechi rupay tüfa.\nTati pu Israel che epe puwküley ñi konal Kanaan mapu mew. Balak, longkolelu Moab mapu mew, llükaniefi tati pu Israel che. Feymu lle, werküy ñi yemengeal kiñe ñiwa wentru, Balaam pingey, ñi küpayal tañi malisiapayafiel tati pu Israel che. ‘Kulliayu fentren plata’ pifi, feymew Balaam püray ñi furiku, amuy ñi pemeafiel Balak.\nJewba pilay Balaam ñi malisiayafiel Ñi pu che. Feymu lle, werküy kiñe werken küme püllü nielu kiñe fütra kuchillu ñi witraleal ti rüpü mew, ka katrütufi ñi amual Balaam. Welu Balaam pelafi ti werken püllü, welu ñi furiku peniefi. Ti furiku famentuwküley ñi kiñenpülekünuwal ti werken püllü mew, af mew trananakümüwi rüpü mew. Rume lladkürkey Balaam, ka kupaf-kupafyefi kiñe mamüll mu.\nFeymew Jewba femi Balaam ñi allküal ñi dungual ti furiku. ‘¿Chumeyu am kupafkanieen?’ ramtueyew ti furiku.\nBalaam feypi: ‘Eymi tami duam mu, rume wedwed wentru femngewen iñche. ¡Nieli kiñe kuchillu, langümafeyu!’ pi.\n‘¿Femkefeyu kuyfi?’ ramtueyew ti furiku.\n‘Femkelafen,’ llowdunguy Balaam.\nFeymew Jewba eli Balaam ñi peal ti werken püllü nielu ti fütra kuchillu, witraley rüpü mew. Ti werken püllü feypifi: ‘¿Chumngelu (chemu) kupafkamekefimi tami furiku? Akun may katrürüpüeyu, mülelay tami amual tami malisiapuafiel tati pu Israel che. Tami furiku kiñenpülekünunowfule iñche mew, langümafeyu, welu allfül-layafun tami furiku.’\n‘Yafkaluwün,’ pi Balaam. ‘Iñche kimlan tami mülerken ta rüpü mew.’ Ti werken püllü eluñmafi Balaam ñi amual, ka Balaam amuley ñi pemeafiel Balak. Petu küpa malisialefifel pu Israel che, welu Jewba femi ñi kümelkayafiel Israel küla rupa mew.


¿Chumngelu falin-ngey tami trawüluwal trawünwe ruka mu? | Pu wechekeche ñi ramtukeel\nPAPELTUAFUYMI afrikáans albanés alemán amárico armenio azerí baulé becol birmano bislama búlgaro camboyano catalán cebuano checo chichewa chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka cibemba cingalés citonga congo coreano criollo de las seychelles criollo haitiano criollo inglés de Belice croata danés efik endebele de Zimbabue enzema eslovaco esloveno español estonio feroés finlandés fiyiano fon francés ga georgiano griego guaraní gun hausa hebreo hiligaynon hmong (blanco) holandés húngaro iban ilocano indonesio inglés isoko italiano japonés kachin kazajo kazajo (alfabeto árabe) kiniaruanda kirguís kirundi lengua de señas ecuatoriana lengua de signos española lenguaje de señas brasileño lenguaje de señas italiano lenguaje de señas peruano lenguaje de señas ruso lingala lituano macedonio malayo malayálam maltés mam mambue-lungu mapudungun maya mingreliano mongol more nepalés noruego osético pangasinán persa polaco portugués de Brasil portugués de Portugal rarotongués rumano ruso sango serbio (alfabeto cirílico) serbio (alfabeto latino) setsuana shona sranangtongo suajili sueco tagalo tahitiano tai telugu tetun dili tigriña tongano tsonga turco twi tártaro ucraniano uhobo uigur (alfabeto cirílico) uzbeko uzbeko (alfabeto latino) valenciano vietnamita waray-waray xhosa yoruba zulú árabe\nPu Dungukelu Iney Ngen Jewba (testigos de Jehová) fillke semana epu rupa trawükeyngün trawünwe ruka mu. ¿Chem femkeyngün tüfey mew? Eymi amulmi, ¿chumngechi kelluaeymu? Ngüneduamnge.\n¿Chem dungu kimeltungekey feyta mu?\n¿Chumngelu kümeafuy tami trawüluwal?\n¿Chem dungu kimeltungekey fey mu?\nFeyti trawünwe ruka mu, pu che kimeltungekey chem pin Biblia. Tüfachi trawün mew, kelluaeymu tami kimal kiñeke falin dungu:\nküme kimafimi ta Chaw Dios\nkimaymi chem pengeli fillke dungu ñi ruparupangen Mapu mew\ndoy küme piwkengeaymi\nkümeke weni peaymi\n¿Kimkefuymi tüfa? Ti trawünwe ruka mu doy kimeltungekey ñi chumal Chaw Dios ngünenietule ta Mapu (Matew 6:9, 10, Traducción del Nuevo Mundo; 24:14, TNM; Luka 4:43, Ngünechen ñi Neyuntükumuyümchi Chillka [NCH]).\nChem ñi kimeltungeal, kelluaeymu. Fillke ngülam ñi kimeltungekeel trawün mu, küpay Biblia mew. Feymu kelluaeymu tami nieal kimün (Proverbios 4:5). Tati Biblia rume kelluafeymu tami küme dullial chem tami femal. Ka kelluafeymu kimal tüfachi falinke ramtun:\n¿Chaw Dios ñi pin mu may kutrankawkeiñ?\nLan mu pu che, ¿chem rupakey?\nTüfa ta kiñeke wewpin ñi entungeken afchi semana mu:\n¿Chumngelu müley taiñ ngüyülaetew chi Biblia?\n¿Iney mu fülkonpuafuiñ mülele kutrankawün?\n¿Chummekey Ngünechen ñi ngünenien ta iñchiñ mu?\nBrenda feypi: “Kiñe compañ colegio mu invitafiñ ñi amual ta trawün. Fey amulu, anüiñ kiñentrür tañi familia iñchiñ. Fey iñche pengelfiñ tati lifru ñi inaduamngekeel. Rupalu chi antü, ñi compañ feypienew: ‘Müna küme entuymün tamün feypin’ pienew. Ka feypi: ‘Tañi iglesia mu, nielayngün femngechi lifru’”.\n¿Kimkefuymi tüfa? Kiñe che ayüle ñi amual kiñe trawün ñi femkeel pu Dungukelu Iney Ngen Jewba, kullilayay. Konpukayafuy müten.\nFentren che kimafimi, fey yafültukuaeymu. Biblia feypi pu cristiano kiñentrür trawüluwkey ñi ‘welukonke yafültukuwal’ (Ebrew 10:24, 25). Feymu trawüluwaymi küme piwkengechi che engün, duamtuchekelu ka poyekefilu ta Chaw Ngünechen. ¿Kümenoafulu tüfa?\nElisa feypi: “Fillke duam ñi nieel, ürkütripaken, ka weñangkülkeenew kütu. Welu amun mew trawünwe ruka, feyti pu che yafültukukeenew. Fey rume ayüwkülen wiñotuken tañi ruka mew”.\n¿Kimkefuymi tüfa? Kom wall mapu mew, müley doy 120.000 trawünche pu Dungukelu Iney Ngen Jewba ngelu. Ka müley doy 60.000 trawünwe ruka, chew ñi trawüluwken engün. Doy fentren che puwülmekeyngün ti trawünwe ruka, feymu fill tripantu epe 1.500 trawünwe ruka dewmanentungekey. *\nJesica feypi: “Üllchangefulu iñche, kiñe compañ colegio mu mangelfiñ kiñentrür tayu amual trawün mu. Ngüneduamkülewey mülelu pichikeche, weche ka füchache. Ka femngechi tañi küdawelkefiel ka amuy trawün mu. Fey rume afmatulewey ñi fente küme inaduamngekeel ti Biblia. Ñi rupan tüfa, kelluenew ñi doy falintuafiel tati trawün”.\nTimoteo feypi: “Fillke dungu rakiduamelniekeenew, welu amun mu ta trawün, doy küme duamketun. Trawün mu, ngülamtungekeiñ chumngechi küme mongen nieal, küme piwkengeal ka fentren kümeke dungu. Tripatun mew ti trawün, doy yafüluwküleketun ka newenküleketun”.\nJacob feypi: “Kiñe antü mangelfiñ kiñe fütache ñi amual trawün mu, amulu feypienew: ‘Re küpa ngüneduamfun tamün feyentun, fey chem mu tamün welulkawkülefel, welu iñche tañi feyentukeel tañi welulkawkülen ürke’ pienew. Ti fütache ka feypi pu Dungukelu Iney Ngen Jewba rume llawmache ngeyngün. Kidu feypi: ‘We kimfilu engün rume, fütra kuyfi taiñ kimuwken trokiwün’”.\nMadison feypi: “Kiñeke mu feypiken: ‘Afle müten ti trawün, amufemtuan’ piken. Welu allkütun mu ti trawün, ngoymatuken tañi pürüm amutuafel, ka aflu ti trawün eluwken ñi nütramkayal. Ti trawünche mew nien fentren kümeke weni”.\n^ parr. 27 Tami kintual chew trawüluwal, amunge ta “Pu Dungukelu Iney Ngen Jewba tañi trawün”, fey wüla pütafnge chew feypi “Kintunge chew amual”.\nAmuaymi pu Dungukelu Iney Ngen Jewba tañi trawün mu\nInaduamnge chew trawüluwkeiñ ka chumngechi poyekefiyiñ ta Chaw Ngünechen. Kom che mangelküley ka ngelay tami wülal plata.\nWerkülelngeal Werkülelngeal ¿Chumngelu falin-ngey tami trawüluwal trawünwe ruka mu?\n¿Tunten pu Dungukelu Iney Ngen Jewba müley kom lof mapu mu?


Juan 12 ARNNT - Kayu antülewelu ñi akuael tati pu - Bible Search\nMaria tukulelfi perfume ta Jesus ñi namun mew\n(Matew 26.6-13; Marku 14.3-9)\n1Kayu antülewelu ñi akuael tati pu judiuche ñi Paskua kawiñ, Jesus amuy ta Betania waria mew, chew mülekefuy ta Lasaru, tüfey ta kisu ñi wiñomongeltuel. 2Üyew pepikalngey ti pun iyael Jesus tañi poyengeael. Marta mekerkey ñi poyechen, fey Lasaru ürke kiñe tati anülelu mesa mew, imekelu ta Jesus engün. 3Maria küpalüy kiñe küla pataka gramo perfume, re nardongelu, ka rume falilu, fey tukulelfi Jesus ñi namun mew ka pürüm piwümeltufi kisu ñi tünay longko mew. Fey ti ruka küme nümülewey ti perfume mew. 4Feymew Juda Iskariote, kiñe tati pu disipulu ürke ti wültukufilu ta Jesus, fey feypi:\n5—¿Chumngelu am fendengelay tüfachi perfume küla pataka denario mew, fey ñi elungeael ti pu pofre?\n6Welu Juda feypilay tañi poyeniefiel mew tati pu pofre, fey kisu am weñefengefulu, ka femngechi kisu nierkey ti kütrüng pülata kom kisu engün ñi pülata, fey weñekerkefuy tati tukuel ti kütrüng pülata mew.\n7Fey Jesus feypieyew:\n—Chem pikefilmün rume, tüfachi domo fempey tati feychi antü iñche tañi rüngalngeael. 8Tati pu pofre rumel müleay ta eymün mew, welu iñche rumel mülelayan.\nTrürümkadungulelngey ta Lasaru\n9Rume fentren pu judiu longkolelu kimtukuyngün ñi mülepun ta Jesus Betania mew, fey amuyngün ta üyew, fey Jesus müten ürke no tañi pemeafiel engün, welu ka femngechi ta Lasaru, tüfey tañi wiñomongeltuel ta Jesus. 10Feymew ti pu longkolelu tati pu saserdote mew rakiduamingün ñi ka femngechi langümafiel engün ta Lasaru. 11Fey kisu ñi duam am rume fentren pu judiu püntütripatulu kisu engün mew tañi feyentufiel mew ta Jesus.\nKom ti pu che Longko ülmenkünulu trokiniefi ta Jesus\n(Matew 21.1-11; Marku 11.1-11; Luka 19.28-40)\n12Fentren che wüne amurkey ta Jerusalen kechu antülewelu ñi müleael tati Paskua kawiñ. Fey kangelu antü mew, dew rupalu ti ilelkawün Lasaru ñi ruka mew, fey ti pu che kimi engün Jesus ñi akuael Jerusalen waria mew. 13Feymew Jesus amulelu rüpü mew, ti pu che katrünentuyey tapül palmera ka tripay engün ñi llowmeafiel wirarkülen:\n“¡Osana, tüfa ta montulaeiñmew!\n¡Küme felen nieay tati küpalu Ñidol ñi üy mew!\n¡Küme felen nieay ta Israel ñi longko ülmen!”+\n14Jesus perpuy kiñe furiku, fey pürakawelluy ti furiku mew, chumngechi ñi feypilen ta Wirin Chillka mew:\n15“Llükakilnge, iñche ta montuluwayiñ Sion waria che.\nLeliwülfinge, tami longko ülmen\nkawellutulen küpaley kiñe pichi furiku mew.”+\n16Feychi antü mew kisu ñi pu disipulu ngüneduamlafi engün chumngelu ñi feypilen tüfachi dungu. Welu Jesus feychi dew püratulu wenu mapu mew, kisu ñi pu disipulu ngüneduami wüla engün kom tüfachi dungu ñi wirilen femngechi dungu ñi femael ta Jesus, ka femngechi dungu mew ñi rupayael ta Jesus.\n17Fey ti pu che mülelu Jesus engün feychi wiñomongeltufilu ta Lasaru ti küfwe mew, nütramyeniey engün ñi peelchi dungu. 18Feymew ti pu che tripay engün ñi llowafiel ta Jesus, kimniefilu engün am ti afmatufal dungu ñi femel. 19Welu ti pu farisew welukonkechi feypiwingün:\n—Fey fantepu mew petu pepi chumlafiyiñ rume. ¡Kom mapu mülechi pu che feyentuay kisu mew!\nKiñeke kake tripanche kintuyawülfi ta Jesus\n20Feytichi pu che amuyelu ñi ngillatuael ta Jerusalen ti Paskua kawiñ mew, mülerkey kiñeke kake tripanche kisu engün mew, 21fey tüfa engün fülkonpurkey ta Felipe mew, tati Betsayda waria tuwlu ta Galilea mapu mülelu, fey llellipufi engün ta Felipe:\n—Chachay, ayüleiñ taiñ nütramkayafiel ta Jesus.\n22Fey Felipe wütufi ta Andre ñi feypiafiel tüfachi dungu, fey mür amuy engu ñi nütramelmeafiel ta Jesus. 23Feymew Jesus feypieyew:\n—Püllelepay dewma tañi wenu püramngetuam tati Wentrukünuwpalu. 24Rüf dungu mew feypiwayiñ, fey kiñe fün kachilla rüngalkonnole ta pülli mew ka lanole, amulekey ñi kiñe fünngen müten. Welu lale, wülay rume fentren fün kachilla. 25Tati pu che doyümnielu ñi mongen iñche mew, fey ta pelayay montun ñi mongen mew, welu tati ütrüflu ñi mongen iñche ñi müngeltuetew mew tüfachi mapu mew, fey ta nieay rumel mongen. 26Fey kiñe che ayülele ñi poyeaetew, inaechimew, fey chew müleli ta iñche, üyew müleay tañi poyekeetew. Fey iney rume poyeelimew yamün mew, iñche ñi Chaw ta ka femngechi poyeafi yamün mew ―pi.\nJesus eluwküley ñi layael\n27Fey Jesus amuley ñi feypilen: ¡Fewla ta rume wesa kutrantupiwkelen! Kimlan ñi chem piael. ¿Feypian may: “Chaw, montulaen tüfachi wesa dungu mew”? ¡Welu feypilayan tüfachi dungu iñche am küpalu ñi rupayael tüfachi lan dungu mew! 28Chaw, kom che püramyepe tami üy. Feymew allkünngey kiñe dungun wenu mapu feypilu: “Kom che dew elufiñ ñi püramyeaetew ka wiñome eluafiñ tañi püramyeaetew engün eymi tami femel mew.”\n29Fey ti pu che mülelu tüfey mew allküyey, fey feypi engün ñi kiñe tralkanngen, welu kiñekentu feypi engün:\n—Kiñe werken püllü ta dungueyew.\n—Iñche ñi duam no tati tañi allküngen ti dungun, welu eymün tamün duam mayfe. 31Fantepu mew llituay tañi ramtukadungungeael ñi chumngen ta tüfachi mapu mew mülechi pu che, fey ka femngechi ramtukadungungeay tati ngenkawkülelu tüfachi mapu mew tañi niewenoael ta awtoridad. 32Welu iñche feychi witrañpüramngetuli ta mapu mew, kom che kisutu famküpalafiñ ta iñche mew. 33Fey tüfa famngechi feypilu ñi witrañpüramngeael kimelürkey chumngechi tañi layael.\n34Fey ti pu che llowdunguy:\n—Fey ti ley dungu mew kimiyiñ tati Cristo ñi rumel mongeleael. ¿Chumngelu am eymi feypimi tati Wentrukünuwpalu müley ñi witrañpüramngetuael? ¿Iney am tati Wentrukünuwpalu?\n35Jesus feypieyew engün:\n—Iñche mülen eymün mew tati pelon reke, welu müte tunteñma mülewelayan. Miyawmün may, petu tamün niefiel ti pelon, femngechi tamün dumiñmanoael, fey am ti miyawlu ta dumiñ mew, kimkenolu chew ñi amulen. 36Feyentufimün ta pelon petu tamün niefiel femngechi ta koneltuleaymün ta pelon mew ―pi.\nFey dew feypilu tüfachi dungu, Jesus tripatuy fey ellkawi tañi penoaetew ta tüfeychi pu che.\nChumngelu ñi feyentunon ti pu judiu Jesus mew\n37Kom tüfachi dungu tañi nütramyepeel Jesus tunte femfuy rume ti afmatufal dungu kisu engün ñi adkiñ mew, welu kisu engün feyentulay Jesus mew. 38Fey felelu am ñi mupiael tañi wirielchi dungu tati pelon wentru Isaia:\n“Ñidol, ¿Iney anta feyentukey iñchiñ taiñ kimelelchi dungu?\n¿Iney engün mew anta pewfaluwi Ñidol ñi pepiluwün?”+\n39Feymew pepi feyentulay engün, fey ka femngechi wirilu am ta Isaia:\n40“Ngünechen umerkünuñmaeyew reke ñi nge engün\nka elungelay ñi longkontukuafiel ti dungu,\nfemngechi ñi pepi penoael ka ñi pepi kimnoael engün Ngünechen ñi femkeelchi dungu,\nka ñi wiñotunoael engün Ngünechen mew,\nfey Ngünechen tañi mongelnoaetew.”+\n41Tüfa famngechi feypi ta Isaia, pefilu Ñidol ñi fütra küme pepiluwün, fey nütramyemekefi ta kisu.\n42Welu ka femngechi, rume fentren pu judiu feyentuy Jesus mew, ka femngechi kiñeke tati ülmenkülelu. Welu kom che ñi adkiñ mew feypilay engün ñi feyentufiel ta Jesus, llükaniefilu engün am ti pu farisew, femngechi tañi wemünentungenoael engün tati sinagoga mew. 43Doy ayüley engün ta che ñi sakiaetew, fey ñi ayüafel engün Ngünechen ñi sakiaetew.\nJesus ñi dungu mew ramtukadungungeay ta che\n44Jesus newentu dungun mew feypi: “Tati pu che feyentulu iñche mew, ta iñche mew müten feyentulay, welu ka femngechi feyentuy iñche ñi Chaw mew, tañi werküetew. 45Tañi pekeetew ta iñche ka femngechi pekefi tañi Chaw. 46Iñche pelon reke ta felen, fey küpan ta mapu mew, fey tati pu che feyentulu iñche mew ñi mülenoael dumiñ mew.\n47“Welu ti pu che allkütulu iñche ñi dungu, welu müngeltunofile, iñche no tati ramtukadunguaetew engün, fey iñche am küpanolu tañi ramtukadunguafiel ta che, welu may tañi montulafiel. 48Ka femngechi tañi illamtuetew ka müngeltunolu iñche tañi feypielchi dungu, dew ramtukadungungey, tañi feypielchi dungu am ta ramtukadunguaetew tati afachi antü mew. 49Iñche kisu ngünewün dungukelan, welu tañi Chaw may tañi werküetew, fey ñi dungu ta dunguken, chumngechi ñi feypiael ka ñi kimeltuael. 50Ka kimnien iñche tañi Chaw ñi werkün dungu fey ta wülkey rumel mongen. Feymew, iñche tañi feypielchi dungu feypiken chumngechi ñi feypietew iñche ñi Chaw.”


Biblia, ¿chem feypi ti pengelkeelchi kudumuwün dungu mu? | Fillke ramtun Biblia mu\nPAPELTUAFUYMI afrikáans albanés alemán amárico armenio asamés azerí azerí (alfabeto cirílico) birmano bislama búlgaro cebuano checo chichewa chino mandarín (simplificado) chino mandarín (tradicional) chitonga chitumbuka cibemba cingalés coreano criollo haitiano croata danés enzema eslovaco esloveno español estonio ewé feroés finlandés francés georgiano griego hausa hebreo hiligaynon holandés húngaro ibo ilocano indonesio inglés islandés italiano japonés kikamba kikuyu kiniaruanda kirguís kiribatiano letón lingala lituano luganda macedonio malayálam malgache maltés mapudungun noruego osético pangasinán papiamento de aruba papiamento de curazao polaco portugués rumano ruso samoano sena serbio serbio (alfabeto latino) sesoto de Lesoto setsuana shona suajili sueco tagalo tai tamil telugu tsonga turco tártaro ucraniano vietnamita xhosa yoruba zulú árabe\nBiblia, ¿chem feypi ti pengelkeelchi kudumuwün dungu mu?\nBiblia üytukelay ti pengelkeelchi kudumuwün ka kakelu wimtun nüwkülelu tüfa mu. Welu kimfalkünuy Chaw Dios ñi rakiduamkeel feychi wimtun mu yeniekefilu pu che welurakiduamal ti kudumuwün mu, ka ñi kudumuwal kiñe che tañi afkadingenoel. Ngüneduamnge tüfachi dungu Biblia mu:\n“Kom tati trokiñ ñi nieel tamün kuerpu tüfachi Mapu mew kom ngünenieafimün, tamün femnoal fillke pekan kudumuwün eluñmakenolu Ngünechen ñi ley ka fillke ünufal dungu, tamün rume illunienoal kudumuwün” (Kolosense 3:5). Peal pengelkeelchi kudumuwün dungu kellukelay pu che ñi ngüneafiel ñi illutukeel, doy may amultukukey. Pu adkintulu tüfa podngechi mongen nietuyngün Chaw Ngünechen ñi adkiñ mu.\n“Welu iñche ta feypiwayiñ iney rume lif piwke mew adkintunofile ta kiñe domo, dew ñiway tati domo engu kisu tañi piwke mew” (Matew 5:28). Pu che adkintulu pengelkeelchi kudumuwün dungu kontukeeyew wedake illutun, fey eluwafuy ñi femal pekan kudumuwün dungu.\n“Ngelay tamün nütramyeafiel no rume tati wesake ñiwaluwün dungu, ka chem fill wesake dungu no rume kam ta diñmatun dungu no rume” (Efesio 5:3). Ngelay taiñ nütramyeafiel ünufal dungu, doyelchi may ngelay taiñ adkintual kam papeltual pengelkeelchi kudumuwün dungu.\n“Küme kimfalkey ñi chumken tüfey engün tati pu inaniefilu ti wesake illutun: ñiwaldomokey engün, itrofill femkey engün tati ünunngechi wesake dungu ka wesake femün. [...] Küme feypiwayiñ ta eymün, dew feypikelu am iñche kuyfitu dewma, tati femngechi mongen nielu, koneltulayay Ngünechen tañi küme mülewe mew” (Galata 5:19-21). Chaw Dios ünufalngelu trokikefi pu che femkelu tüfa: adkintual adentun ka video, papeltual fillke wirintukun ñi illutual tati kudumuwün. Pekanka nütramkayal telefono ka internet mew kam werküal foto ñi duamdomoal ka duamwentrual ka allkütual fill pekan grabangeelchi dungu. Femfuliyiñ tüfachi dungu weniyewelayafeiñmu Chaw Ngünechen.\nWimtun ka lif mongen Fillke ramtun Biblia mu


¿Chaw Ngünechen dewmafi ti Weküfü? | Fillke ramtun Biblia mu\nPAPELTUAFUYMI afrikáans albanés alemán amárico armenio asamés azerí azerí (alfabeto cirílico) birmano bislama búlgaro catalán cebuano chabacano checo chichewa chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka cibemba cingalés coreano criollo haitiano croata danés efik endebele de Zimbabue endáu enzema eslovaco esloveno español estonio ewé feroés finlandés fiyiano fon francés ga georgiano griego gun hausa hebreo hiligaynon holandés húngaro ibo ilocano indonesio inglés islandés isoko italiano japonés kachin kikamba kikongo kikuyu kiniaruanda kirguís kiribatiano kirundi lengua de signos española lenguaje de señas americano lenguaje de señas francés lenguaje de señas polaco letón lingala lituano luganda luo macedonio malayo malayálam malgache maltés mambue-lungu mapudungun noruego oromo osético pangasinán papiamento de aruba papiamento de curazao persa polaco portugués de Brasil quechua cuzqueño rumano ruso samoano sango sena serbio (alfabeto cirílico) serbio (alfabeto latino) sesoto de Lesoto setsuana shona sidama somalí suajili sueco sundanés tagalo tai tamil telugu tetun dili tivo tongano tsonga turco turcomano twi tártaro ucraniano umbundú vietnamita wayuunaiki xhosa yoruba zulú árabe\n¿Chaw Ngünechen dewmafi ti Weküfü?\nBiblia kimeltukey ta Chaw Jewba ñi dewmanofiel ti Weküfü. Welu may, Chaw Ngünechen dewmay kiñe küme püllü, fey tüfachi püllü kidu tañi ayün mu Weküfüwi. Taiñ Fütra Chaw mu Biblia feypi: “Tati Fütra Kura, welulkawkelay ñi femün mu, nor dungu mu amukelu am kom tañi rüpü. Ngünechen ta manelfalngey, norngenochi dungu femkelay; nor piwkengey ka wedañmawkelay” (Deuteronomio 32:3-5). Feymu, feypiafuiñ tüfachi küme püllü mülekefulu Chaw Ngünechen engu küme piwkengefuy, petu ñi Weküfüwnon.\nKa femngechi, Juan 8:44 mu (Traducción del Nuevo Mundo), Jesus feypi tüfachi küme püllü “inawelafi ti rüfngechi dungu”, feymu petu ñi Weküfüwnon nor piwkengefuy ka niekelafuy kulpan.\nJewba elufi kom pu che ka kom pu püllü ñi dullial ti küme dungu kam ti weda dungu, feymu feychi küme püllü ka femürpuafuy. Feymu, eluwlu ñi allkütuwenoafiel ta Chaw Ngünechen ka rulpaduamelfilu ti wünen kurewen ñi kiñewal tañi kayñetun mu, femngechi tañi ayün mu Satana ngetuy, tüfachi üy küpa feypi “Kayñetufe” (Génesis 3:1-5; Apokalipsi 12:9).\nPu püllü Fillke ramtun Biblia mu\n¿Chew müley ti Weküfü?


Ngünechen ñi Küme Dungu 2 Korintio 1\nPablo ñi epu puwchi karta tati pu Korintochengealu\nApostol Pablo wirifi tüfachi karta fey ti trokiñ feyentulechi pu chengealu mülelu Korinto, fey tüfachi karta mew nor duami ñi rakiduam ta Pablo tüfeychi waria mew mülechi trokiñ feyentulelu mew. Pablo yefaltukuy kangelu karta Tito mew, tüfeychi pu korintochengealu (2 Korinto 2.3-4). Fey tüfeychi karta ñi yefaltukuel mew rume ayüwürkey Pablo, kimlu tüfeychi pu che ñi wiñorakiduamtun, welu ka mülerkey kakelu wesake dungu Korinto mew, fey Pablo wirifi tüfachi karta tañi küme eltuafiel ti katrülkan dungu.\nKorinto mew mülerkey kiñeke che wesa dunguyefilu ta apostol Pablo, fey engün püntülkakefuy ti pu trokiñ feyentulechi che. Feymew Pablo wirifi tüfachi karta tañi katrütudunguafiel tati pu che ñi wesa dunguyeetew ka ingkañpewi ñi apostolngen. Ka femngechi Pablo yafültukufi tati feyentulelu ñi nieael kiñe nor mongen chumngechi feley ñi femael ti pu feyentulelu ka ñi trawülael engün pülata tati pu pofrengealu.\n1 Iñche Pablo, Jesucristo ñi apostol Ngünechen ñi ayüel mew, kiñentrür tañi peñi Timotew iñchiw chaliwpeyiñ tüfachi karta mew ta Ngünechen ñi feyentulechi trokiñche tati mülelu Korinto waria mew ka Ngünechen ñi trokiñche mülelu Akaya trokiñ mapu mew.* Akaya: tati trokiñ mapu chew ñi mülen ta Korinto. 2 Fey iñchiñ taiñ Chaw Ngünechen ka Ñidol Jesucristo füreneaeymünmew kisu ñi piwkeyechen mew ka eluaeymünmew ñi küme tüngün eymün tamün mongen mew.\nPablo ñi kutrankawün\n3 Püramyekefiyiñ ta Ngünechen taiñ Ñidol Jesucristo ñi Chaw, taiñ rumel kutranpiwkeyenieetew ka taiñ yafülkeetew. 4 Kisu ta yafülkeeiñmew kom taiñ kutrankawün mew, fey chumngechi Chaw Ngünechen yafülkeeiñmew ta iñchiñ, ka femngechi pepi yafültukuafiyiñ kakelu che kutrankawkülelu. 5 Fey chumngechi fente kutrankawiyiñ iñchiñ Cristo ñi duam, ka femngechi fente yafültukueiñmew ta Cristo. 6-7 Fey iñchiñ ta kutrankawküleiñ eymün tamün yafültukuwafiel fey femngechi tamün kimeleluwafiel Ngünechen ñi montulchen. Taiñ fütra kutrankawün mew Ngünechen yafültukueiñmew eymün tamün kümelkangen reke. Fey famngechi tamün kimael chumngechi ñi yafülcheken ta Ngünechen müleyüm ta kutrankawün dungu, fey ka femngechi kisu tamün eluaetew newen, nielmün kutrankawün.\n8 Pu peñi ka lamngen, ayünieiñ tamün kimael iñchiñ taiñ rupaelchi fentren wesake dungu mew ta Asia trokiñ mapu mew. Rume fütra kutrankawün mew rupaiñ, fey doy kimwelaiñ reke taiñ chumael, ka dew layalu trokiwiyiñ kütu rupalelu iñchiñ tüfachi dungu mew. 9 Dew felelu ñi langümngeael trokiwiyiñ, welu fey tüfachi dungu mew rupaiñ femngechi taiñ re kisutu maneluwkülenoael, welu may taiñ rüf maneluwael Ngünechen mew, tati wiñomongeltukefilu tati pu la. 10 Fey Ngünechen ta montuleiñmew ka amuleay taiñ montulnieaetew tati fütra kuñiwünngechi dungu mew. Fey maneluwküleiñ taiñ amul montulnieaetew 11 eymün kelluniemuliyiñ tamün ngillatuñmaniemuafiel ta iñchiñ. Fey rume fentren che ngillatuñmanieeliyiñmew ta iñchiñ, ka femngechi fentren che mañumtuay Ngünechen mew llowle engün tañi ngillatuel iñchiñ taiñ fürenengeael.† Kiñeke kuyfi wirin ta feypiley: “ngillatuñmanieelmünmew ta eymün”.\nChumngelu amulay Pablo ta Korinto\n12 Fey iñchiñ ta tüngduamküleiñ ka fente küme kimnieiñ taiñ nieken ta nor rakiduam ka kiñe lif küme mongen eymün mew müngell. Fey tüfachi dungu femlaiñ ta iñchiñ kisuke taiñ kimün mew, welu may ta Ngünechen, kisu tañi küme piwketuchen mew, kellueiñmew taiñ nieael tüfachi mongen. 13-14 Iñche tañi karta mew wirileluwlayiñ ta chem kalechi dungu no rume, femngechi tamün küme chillkatuafiel ka tamün longkontukuael müten. Fey tunte petu küme kimniemulafun rume, ayülen eymün tamün küme kimmuafiel. Fey tamün fente küme ayüwael iñchiñ taiñ duam, chumngechi ta iñchiñ rume ayüwayiñ ta eymün tamün duam, feychi ta wiñometule wüla taiñ Ñidol Jesucristo.\n15-16 Iñche am kimnielu eymün tamün rume ayüwken iñche mew, rakiduamfun tamün pewmeafiel ta eymün wünelu mew petu tañi amunon ta Masedonia trokiñ mapu, fey ta famngechi tañi witranngemeael eymün mew. Rakiduamfun tañi ka wiñome witranngerpatuael eymün mew, fey ta famngechi epu rupa ñi witranngemeael eymün mew femngechi tamün ayüwael. Fey eymün kellumuafun tañi inayael ñi rüpü ka femngechi tañi amuael kay ta Judea trokiñ mapu mew. 17 Feychi amuan pilu iñche ñi witranngemeael eymün mew, ¿wüne rakiduampelan may? ¿Eymün may rakiduampeaymün iñche ñi adkünuken ñi dungun epuduamkechi “may” tañi piken, ka “pilan” tañi piken kiñe dungu müten reke?\n18 Koyladungukenochi Ngünechen ta küme kimniey iñchiñ taiñ koyladungukenon, “may” piyüm ka müchay müten “no” pitukelaiñ. 19 Timotew, Silfano ka iñche nütrameleluwkeyiñ ta Jesucristo, Ngünechen tañi Fotüm, fey Cristo ta “feman tüfachi dungu” pile, müchay müten “femlayan” piketulay. Cristo llemay ta Ngünechen tañi “feleay” pikünuel. 20 Fey Cristo mew ta Ngünechen mupituy kom ñi tukulpakünuelchi dungu. Fey femngechi Cristo Jesus mew püramyekefiyiñ ta Ngünechen ka “felepe may” pikeiñ. 21 Fey Ngünechen müten ta yafülkeeiñmew ta iñchiñ ka eymün ta Cristo mew, ka dullieiñmew taiñ wewpituafiel Cristo tañi küme dungu. 22 Ka femngechi markakünueiñmew reke kisu ñi ngenngelen ta iñchiñ mew, fey elkünuy iñchiñ taiñ piwke mew kisu ñi Lif Küme Püllü kiñe pürenda reke femngechi taiñ rüf feleael tañi montulaetew.\n23 Welu petu tañi amunon mew ta Korinto, chumngechi tañi rakiduamfel, Ngünechen küme kimnieenew tañi koylatukenon. Fey rüf dungu mew ta feypipen amulan tañi witranngemeael eymün mew. Ayülan tamün wiñome weñangküluwafiel. 24 Eymün ta dew newenküleymün tamün mupiltun mew, fey ayükelaiñ tamün aporia feypiwafiel tamün feyentuael kom iñchiñ taiñ feypikeel müten, welu may ayükeiñ tamün kelluwafiel ta eymün, fey femngechi tamün doy nieael ayüwün.\n*1:1 Akaya: tati trokiñ mapu chew ñi mülen ta Korinto.\n†1:11 Kiñeke kuyfi wirin ta feypiley: “ngillatuñmanieelmünmew ta eymün”.


Chem dungu ñi mülen tati pu Dungukelu Iney Ngen Jewba ñi pagina internet mu (JW.ORG)\nJesukristo feypifi tañi pu inanieetew: “Eymün tamün pelon feley ñi alofael [pelontual] ta kom che mew, feymew pefile engün eymün tamün femken kümeke dungu, püramyeafi engün ta wenu mapu mülechi Ngünechen” (Matew 5:16). Feymu pünekeiñ tati we tripankechi teknologia, internet llemay. jw.org mew müten rüf wüldungungekey pu Dungukelu Iney Ngen Jewba tañi mupiltun ka tañi küdaw mu. ¿Chem wüldungukey?\nBiblia ñi llowdungun tati pu che ñi ramtumeken mew. Peaymi llowdungun tati doy falin-ngechi ramtun femuwkelu ta che. Fey müley tati pichike papil ¿Afpeay may taiñ kutrankawkülen? ka ¿Felepey may tati pu layelu ñi wiñomongetual?, tüfa doy 600 kewün dungu mu müley. Kafey peaymi tati Traducción del Nuevo Mundo doy 130 kewün dungu mu; fillke papil tami kelluaetew chillkatual ti Biblia, tati papil ¡Kümeke dungu küpalu Dio mew! pingelu, ka müley tati we tripamekechi chillka La Atalaya ka ¡Despertad! Fentren tüfake papil chillkatuafuymi kam allkütuafimi internet mew, welu kafey entuafuymi kimngekeelchi chumkünungen mu, tüfa kiñeke: MP3, PDF kam EPUB. Pepi nentuwiriafuymi kiñeke pagina tami eluafiel tati che küpa kimlu ti kümeke dungu kidu ñi kewün dungu mu. Ka müleyey fillke video chumngechi ñi dunguken tati pu pepi allkütukenolu, ka nakümngeafuy nütramelchi papeltun Biblia mew, allkütungekeelchi nütram Biblia mu tripalu, ka tutengechi ül tami allkütuñmual tüngkületulmi.\nRüf wüldungumekey pu Dungukelu Iney Ngen Jewba ñi dungu mu. Tüfachi pagina internet mew müley we tripanchi wüldungun ka fillke video pengelkelu taiñ küdaw wall Mapu mu, kom chi dungu rupamekelu pu Dungukelu Iney Ngen Jewba, ka taiñ küdaw kellukelu pu che. Kafey kimeldungukey ñi fülkülepan tati fütra trawün, ka feypi chumngechi pepi dunguafuiñ tati ngünenieelchi ruka mu.\nFemngechi pepi alofi (pelontubi) tati rüf dungu ñi pelon, fütra kamapu rume (alü tripa ume), tañi kümelkangeal pu che kom chi Mapu mew, kafey Antartida pingechi fütra mapu mu. Ngillatumekeiñ Jewba “ñi werken dungu doy müchay ñi kom püle puwael” kom Mapu mu, fey Ngünechen ñi püramyengeal (2 Tesalonisense 3:1).\n¿Chumngechi tati pagina jw.org kellukefi fentren che ñi kimal Biblia tañi rüf dungu?\n¿Chem dungu küpa inaduamfuymi taiñ pagina internet mew?\nTaiñ pu kayñe ka nieyngün fill pagina internet mew koyla amuldungual taiñ adkünun mew, fey katrütuafiel ta che poyeafiel ta Jewba. Konkilnge tüfachi pagina mu (Salmo 1:1; 26:4; Romanu 16:17).


¿Ayülafuymi kimal tati rüf dungu?\nPAPELTUAFUYMI Manipuri abua abé acholi afrikáans ahanta aklanón albanés alemán alemán de Pensilvania altaico amárico armenio armenio occidental asamés ateso atié aymara azerí azerí (alfabeto cirílico) bajo alemán bambara bashkir bassa de camerún bassa de liberia baulé becol bengalí bete birmano bislama boulou búlgaro cabilé cakchiquel occidental camboyano caribe catalán cebuano chabacano checo chichewa chin haka chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cinamwanga cingalés citonga congo coreano criollo de las seychelles criollo de reunión criollo guadalupeño criollo guayanés criollo haitiano criollo inglés de Belice criollo mauriciano criollo portugués croata damara dangme danés dehu digor diola diula duala dusún edo efik emberá (catío) endebele endebele de Zimbabue endonga endáu enzema eslovaco esloveno español estonio ewé fanti fataluku feroés finlandés fiyiano fon frafra francés fulbé de camerún ga gallego galés garífuna gaélico escocés georgiano gitonga gokana griego groenlandés guaraní guaraní boliviano gujarati gun guna hausa hebreo herero hiligaynon hindi hiri motu hmong (blanco) holandés hunsrik húngaro ibinda ibo ilocano indonesio inglés irlandés islandés isoko italiano itsekiri iu mien ivatano japonés jiwaka kabardin-cherkess kabiye kachin kadazán kalanga de Botsuana kalenjin kamayo kannada kaonde kazajo kazajo (alfabeto árabe) kekchí khana khasi khoekhoegowab kikamba kikongo kikuyu kiluba kimbundu kinaraya kiniaruanda kipende kirguís kiribatiano kirundi kisi konkani (alfabeto devanagari) konkani (alfabeto latino) kosreano kpelle kryashen krío kuhane kurdo kurdo (alfabeto árabe) kwangalí kwanyama kyangonde lakota lamba lao lengua de señas argentina lengua de señas boliviana lengua de señas colombiana lengua de señas costarricense lengua de señas ecuatoriana lengua de señas mexicana lengua de señas venezolana lengua de signos española lenguaje de señas albanés lenguaje de señas americano lenguaje de señas australiano lenguaje de señas austríaco lenguaje de señas británico lenguaje de señas búlgaro lenguaje de señas checo lenguaje de señas cubano lenguaje de señas danés lenguaje de señas de quebec lenguaje de señas eslovaco lenguaje de señas estonio lenguaje de señas filipino lenguaje de señas finlandés lenguaje de señas francés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas letón lenguaje de señas lituano lenguaje de señas malasio lenguaje de señas neozelandés lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas polaco lenguaje de señas portugués lenguaje de señas rumano lenguaje de señas ruso lenguaje de señas sueco lenguaje de señas suizoalemán lenguaje de señas tai lenguaje de señas zambiano lenguaje de señas zimbabuense lenie letón lhukonzo lingala lituano lomue luganda lugbara lunda luo luvale luxemburgués macedonio macua madi makasái malayo malayálam malgache maltés mam mambue-lungu mangareva mapudungun maratí marquesiano (hiva oa) marquesiano (nuku hiva) marshalés mashi maya mayo mayo mazahua mazateco de Huautla mbukushu melpa mentavái mixe mixteco de guerrero mixteco de huajuapan mizo mongol more mískito navajo nepalés ngäbere (o guaymí) nias nicobarés niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla oriyá oromo osético otetela otomí palauano pangasinán panjabí panjabí (escritura nasta’liq) papiamento de aruba papiamento de curazao persa pidgin (oeste de África) pidgin de las islas salomón pilagá polaco ponapés portugués purépecha páez quechua ancashino quechua ayacuchano quechua boliviano quechua cuzqueño quichua chibuleo quichua de Chimborazo quichua de Imbabura quichua de Pastaza quichua de Tena quiché rapa nui rarotongués romaní de Rumania romaní de macedonia romaní del norte de Grecia romaní del sur de Grecia rumano rungus runyankore ruso rutoro samoano sango saramacano sarnami sena sena serbio serbio (alfabeto latino) serere sesoto de Lesoto sesoto de Sudáfrica setsuana shona shuar sidama silozi somalí sranangtongo suajili suajili del congo suati sueco tagalo tahitiano tai talian tamil tandroy tarahumara central tayik telugu tetun dili tigriña tivo tlapaneco toba tojolabal tok pisin tongano totonaco tshiluba tsonga tsotsil turco turcomano turcomano tuvaluano tuviniano twi tártaro tének de San Luis Potosí ucraniano udmurto uhobo uigur (alfabeto cirílico) umbundú uolof urdu uruund uzbeko valenciano vascuence vendal vezo vietnamita voru wallisiano warao waray-waray wayuunaiki wichi wolaita xhosa xitshwa yacouba yakuto yapés yoruba yukpa yupí zandé zapoteco de guevea zapoteco de lachiguiri zapoteco del istmo zulú árabe ñanya ñemba\n¿CHEM anta ti rüf dungu? Kiñeke ramtun dungun, tañi niel ta pu che. Eymi ramtukeymi chi:\n¿Duamniepeyiñmu Chaw Dio may?\n¿Afpeay may kiñe antü, itrokom wedake dungu?\n¿Chumleketuy layüm che, mülelu eltun mu?\n¿Ka pepetuafiyiñ may tati lachi pu che?\n¿Chumgechi ngütramkafun Chaw Dio tañi allküñmayatu?\n¿Chumgechi chi ayüwküleafun iñche?\n¿Chew peafuymi llowdungun tami ramtun? Eymi ramtuafiñ pilmi doy kim chi che, kake rumey tami feypiatu. Feychi llowdungu üyepülemu duamgewelay, che welukey ñi rakiduam.\nWelu müley kiñe chillka, mupin llowdungun nielu. Jesukristo ta feypi, tañi ngütramkan tañi Chaw engu: “Eymi tami rüfngechi dungu mew” (Juan 17:17). Fachantü kimgey feychi Dungu, Biblia pingelu mew. Amulelu tüfa pichi kintulkunuafiyu llowdungun, mangelfalu tañi wülniel ta Biblia, tati wüne ramtun.\n¿CHUMGELU TÜFACHI RAMTUN? Müleyiñ tüfachi mapu mew, chew fentreley kutrankawün, wedake che, weñekeyngün, langümukeyngün. Alün religion kimelkelu, müley wedake dungu: “Dio tañi femkunuel”, pikeyngün.\nBIBLIA FEYPI. Chaw Dio wülkelay wedake dungu. “¿Feychi dungu mew anta feypiaiñ Ngünechen [Chaw Dio] tañi nienon ta nor dungu? ¡Feypilayaiñ llemay!” (Romanu 9:14). Chaw Dio ta piwkeyeniefi kom pu che, feymu küpa kellunieyiñmu taiñ kümelkaleal. Dio duamniey kom che manelukuleal ñi müleal afnoachi mongen tati küme rumel mülewe mew. Fentren duamniefiel ta che, Dio wüli tañi fotüm mapu mew, tañi layal femgechi montulafiel che, femgechi taiñ pengelatu chumgechi duamniepeyiñmu Chaw Dio (Juan 3:16).\nKa kintulnge Génesis 1:26-28; Santiaw 1:13, ka 1 Pedro 5:6, 7.\n¿CHUMGELU TÜFACHI RAMTUN? Awkan (weychan) mu, lakonküley che. Kafey itrokom kutrankawküleiñ.\nBIBLIA FEYPI. Chaw Dio feypikünuy, küpalal kümelen kom mapu mu. Kidu ngünenietualu wenu mapu mu kom che nag mapu mülelu, feymu kom pu che “kimwelay awkan (weychan)”, kafey “tañi fütra kuchillu engün, ta araw ngetuay”, fewla, niekefeleyngün tañi nalküm, küdawtualueyngün feymu (Isaías 2:4). Kafey, Dio apümay wedake dungu ka kutrankawün, feymu Biblia feypi: “[Dio] angkümüñmangetuay engün tañi külleñu, fey ngewelayay ta lan, ngüman no rume, eyütun no rume, kutrantun no rume. Itrokom tati mülekefulu am ta kuyfi dew ta mülewetunolu” (Apokalipsi 21:3, 4).\nKa kintulnge Salmo 37:10, 11; 46:9, ka Miqueas 4:1-4.\n¿CHUMGELU TÜFACHI RAMTUN? Epe kom religion feypi, lay ta che tripakey tañi püllü, kake mapu mongelepuketuy. Kakelu ka feypikey, tati lalu wiñotuken kümefempalu kam wedafempalu. Kiñeke feypikey, wedake che lay, amulekey tañi kutrankawkulen, “Dio tañi femgechinieyu”, pikeyngün.\nBIBLIA FEYPI. Lay che niewelay mongen, pelowelay, allküwelay, kimlay chem no rume. Biblia feypi Eclesiastés 9:5 mu: “Tati lalechi che, turpu kimwetulay”. Kidu engün laletulu, pepi fill femwekelay chumgechi no rume, kellulafuy mongelelu (Salmo 146:3, 4).\nKa kintulnge Génesis 3:19 ka Eclesiastés 9:6, 10.\n¿Ka pepetuafiyiñ may, tati lachi pu che?\n¿CHUMGELU TÜFACHI RAMTUN? Kom küpa mongelekefuyiñ ka tayiñ ayüwkuleafel, ñi trawülukuleal kom chi che tayiñ piwkeyeniel. Feymu, küpa petuafiel tañi pu reñma, pu weni tati lalu.\nBIBLIA FEYPI. Wiñotuay tañi mongen, lalechi che. Jesu feypi “tati pu layelu [...], fey tripapatuay engün ñi rüngan küfwe mew” (Juan 5:28, 29). Tati pu che mongeletualu ta mapu mu, rumel mongeleayngün, küme rumel mülewe mu, chumgechi tañi pin Dio, we dewmalu mapu (Luka 23:43). Feyti ka antü mu, kom norgechi che, Dio ta eluayu tañi rumel mongeleal ka ngewelayay kutran engün. Biblia feypi: “Tati pu norgechi che lloway ti mapu ñi ngen-ngeal engün, ka rumel müleayngün fey mu” (Salmo 37:29).\nKa kintulnge Job 14:14, 15; Luka 7:11-17, ka Hecho 24:15.\n¿CHUMGELU TÜFACHI RAMTUN? “Ngillatukawken, welu iney rume llowdungulanu”, pikey ta che.\nBIBLIA FEYPI. Allkütuñmayanu Dio piliñ, ngütramkafiyiñ chumgechi kidu tañi kümi pial. Biblia feypi 1 Juan 3:22 mu: “Fey kisu ta eluaeiñmew kom taiñ ngillatufiel, müngeltuñmafilu am iñchiñ kisu ñi werkün dungun ka femkeiñ kisu tañi ayükeelchi dungu”. Feymu müley tañi kimal, chuchingen tañi werkün dungun, ka ngütramkayafiel chumgechi tañi piel. Ka feymu, Jesu ngülameiñmu, ngütramkalmün Dio mu “ka wiñome feypikefilmün”, ka feypi, feypikonkülekelaymün (Matew 6:7).\nKa kintulnge Salmo 65:2; Juan 14:6, 14, ka 1 Juan 5:14.\n¿CHUMGELU TÜFACHI RAMTUN? Che feypikey, ñi nielmu küme ruka, alün kulliñ, küme üy, kom che kimatu, küme adgen, feymu ta müley rüf ayüwün. Welu kom nieyngün rume, pelay ñi ayüwün.\nBIBLIA FEYPI. Jesu kimeli chumgechi küpalafel ayüwün, kidu feypi: “Ayüwün niey tati duamnielu ñi llowael Ngünechen [Chaw Dio] ñi küme dungu” (Matew 5:3). Rüf ayüwün niealyiñ, müley taiñ peal taiñ doy duamniel: tati rüf dungu, taiñ kimal iney ngen Dio ka taiñ chumal iñchiñ mu. Feychi rüf dungu, müley ta Biblia mu. Kimnolmi tami chumal, kintuaymi ngülam Biblia mew, ka feyentuaymi. Femgechi doy fali tami mongen ka doy ayüwkuleymi (Luka 11:28).\nKa kintulnge Proverbios 3:5, 6, 13-18 ka 1 Timotew 6:9, 10.\nKimfimi tüfachi llowdungu, Biblia tañi wülel kayu ramtun mu. ¿Doy küpa kimfuymi? Eymi nielmi feychi duamnielu, ‘ñi llowael Chaw Dio ñi küme dungu’, eymi doy küpa kimfuymi. Eymi ramtukeymi chi: “Chaw Dio duamnieiñmu pingekey, fütra kuyfi mu, müley wedake dungu ka kutrankawün ¿chumgelu Dio fentepupe, pikelay? ¿Chumgechi doy kümelkaleal, kom iñche ñi pu che?” Biblia kom feypi tüfachi ramtun dungu ka chem ramtun rume nielmi.\nWelu fentren che ayülay ramtual tati Biblia mew. “Rume fütra chillka ka kimfalmalay ñi dungu”, pikeyngün. Eymi ka feypikeymi chi. ¿Ayülafuymi peal llowdungu wülün Biblia? Feymu, tati dungukelu iney ngen Jewba mu, nieleyu epu kellun.\nKiñe kellun, chillkatun müley fey pingey, Tati Biblia ñi rüf kimeltukeel. Dewmangey tañi kimam pu che rume duamgelu, tañi peam llowdungun wülniel tati Biblia, tami rume falin ramtun. Ka kiñe kellu müley, eymi ayülmi, pengemeafuymi tami ruka mu kam chuchi püle rume eymi tami pial, kimelngeafuymi chillkatun Biblia mu, kullilafuymi. Feymu, kiñe dungukelu iney ngen Jewba, kimlu Biblia mu, chuchi antü mu rume, re pichiken kimafuymi Biblia mu. Ka femgechi, fentren che kimelelngey tüfachi kimeltun, feymu feypikeyngün ayükulen: “¡Fewla pen tati rüf dungu!”\nEymi ka peafuymi rüf dungu, chemu rume trürumfalay. Kuyfi mu, Jesu feypi: “Kimafimün tati rüf dungu, fey ti rüfngechi dungu lifrekünutuaeymünmew” (Juan 8:32). Feley may, tati rüf dungu Biblia mu, tripangeaymi chem pi ta che llükantudungu, montulaymu koyla mu. Fewla llükawelafuymi chem no rume. Kafey, kimün Biblia mu, nieaymi maneluam ka kimaymi chew tami amual tami mongen ka rüf ayüwkuleymi.\nFillke ramtun Biblia mu ñi wiñoldungungeal


Ngünechen ñi Küme Dungu Romanu 1\nPablo ñi wirilelfielchi karta tati pu Romachengealu\nTüfachi karta tati pu Romachengealu, ñi wiriel ta apostol Pablo. Fey tüfachi karta doy alüy ti kakelu karta mew müleyelu ti We Chillka mew. Ka femngechi tüfachi karta mew doy alün dungu mew kimeltuniey fey ti werken montuluwün dungu. Pablo fill püle ruparkey tati Imperiu Romanu ñi ngünenieelchi trokiñke mapu mew. Ka femngechi ayülerkey ñi puwael ta Roma fütra waria mew. Tüfeychi waria mew dew mülewiyerkey che feyentulelu Jesus mew. Feymew Pablo wirilelfi tüfachi karta tati trokiñche feyentulelu Roma mew mülelu, femngechi ñi kimael engün chumngelu ñi ayülen ta Pablo ñi witranngemeael ta kisu engün mew. Feymew Pablo ayüwmay ñi kimeltulelafiel ti pu Roma tuwünche kiñeke dullin dungu, tati felelu ñi feyentungeael ka chem mongen ñi nieael tüfachi mapu mew mülechi pu che, tati feyentulelu Jesus mew.\n1 Iñche Pablo, Jesucristo tañi kona, wirifiñ ta tüfachi karta. Ngünechen ta mütrümenew ka dullienew Jesucristo ñi apostolngeael,* apostol: kiñe manelnieelchi werken. femngechi ta iñche ñi kimelael kisu ñi küme werken montuluwün dungu.\n2 Kisu tañi pu pelon wentru mew, Ngünechen ta dew kimelfuy tüfachi dungu tati küme Wirin Chillka mew.† küme Wirin Chillka: tati Kuyfi Chillka, wirilelu ebrewdungun mew. 3-4 Fey tüfachi kimelün dungu ta tukulpaniefi kisu tañi Fotüm Jesucristo, iñchiñ taiñ Ñidol tati Wentrukünuwpalu, tati longko ülmen David ñi tuwünngelu, welu tati Lif Küme Püllü ñi pepiluwün mew wiñomongetuy, fey Ngünechen ñi Fotüm pingey ka elungey kom pepiluwün.\n5 Fey Jesucristo mew, Ngünechen ta füreneenew ka dullienew tañi apostolngeael ka tañi püramyeñmayafiel kisu tañi üy, femngechi ta kom trokiñke mapu mew ñi mülenkepiael ta che feyentulelu Cristo mew ka ñi müngeltuaetew.\n6-7 Fey tüfa famngechi, eymün tati müleyelu ta Roma waria mew ka femngechi koneltuleymün Ngünechen ñi trokiñche mew, Ngünechen am piwkeyenieetew ka mütrümetew Jesucristo ñi ngengeael ta eymün mew. Fey taiñ Chaw Ngünechen ka Ñidol Jesucristo eluaeymünmew kisu tañi piwkeyen ka ñi küme tüngün ta eymün mew tamün nieael küme felen.\nPablo ayüley ñi witranngemeael ta Roma waria mew\n8 Wünelu mew, Jesucristo tañi üy mew mañumtukefiñ tañi Ngünechen kake kiñeke ta eymün mew, fey fill püle am nütramyengelu tamün mupiltulen. 9 Ngünechen, iñche tañi poyekeelchi Ngünechen kom piwke mew, kimeltuken kisu ñi Fotüm tañi küme dungu, kisu ta küme kimniey fill antü tamün tukulpawkefiel ñi ngillatun mew. 10 Ka rumel ngillatukefiñ ta Ngünechen, fey kisu pile, eluaenew tañi amuael chumül rume tañi witranngemeael ta eymün mew.\n11 Rume küpa amulelu am iñche tamün pewmeafiel femngechi tamün kelluwafiel Ngünechen ñi dungu mew, femngechi tamün doy newenküleael, 12 ka taiñ welukonkechi yafüluwael iñchiñ taiñ nieelchi mupiltun dungu mew. 13 Ayünien tamün kimael, pu peñi ka lamngen, mufü rupachi ayüfun tamün pewmeafiel, welu fantepu mew petu müley tañi katrülkaduamelnieetewchi dungu. Kakelu trokiñke mapu mew iñche kimeltuken Ngünechen ñi dungu, fey ayülen ñi ka femngechi kimeltumeael ti küme dungu eymün mew.\n14 Femngechi feley ñi wewpiyeafiel Ngünechen ñi werken dungu fill kakerume che mew, ka femngechi tati pu che fentren nielu kimün ka tati pu nienolu kimün, 15 feymew ta rume ayülen tamün ka femngechi kimeluwafiel Jesucristo tañi küme dungu, eymün tati müleyelu ta Roma waria mew.\nJesus tañi küme werken dungu ñi pepiluwün\n16 Yewekelan ñi kimelafiel tati werken dungu, Ngünechen tañi pepiluwün am femngechi tañi montuael kom tati feyentulu, wünelu mew tati pu judiuche, fey ka femngechi tati pu judiu tuwünngenochi pu che. 17 Fey tüfachi werken dungu mew kimeleiñmew ta Ngünechen taiñ lifngetun ta yafkan mew taiñ maneluwün mew ta Cristo mew. Femngechi feley taiñ maneluwküleael müten. Femngechi ta feypiley tati Wirin Chillka: “Tati nor piwkengelu mupiltulen mongeleay.”‡ Abakuk 2.4.\nKom che yafkafengey\n18-19 Ngünechen ta küme kimfaluwi kom ñi chumngen ka ñi mülen ta kisu, fey che ta kimniey. Fey wenu mapu mülechi Ngünechen rume lladkütuniefi itrokom che wesa mongen nielu ka wesake dungu femkelu, femngechi katrülkaniefi engün ñi kimngeael ti rüfngechi dungu. 20 Ngünechen tati pekenoel, welu felefuy ñi kimngeael, küme inaduamngele itrofill tañi dewmael. Feychi dewmangelu müten ta tüfachi mapu, fente küme kimngekey kisu ñi mülen ka ñi Ngünechenngen ka tañi pepiluwünngen. Feymew tati pu che wesake piwkengelu ngelay tañi feypiael ñi kimnofiel ti rüfngechi dungu.\n21 Tunte kimfuyngün rume ta Ngünechen, welu püramyekelafingün ta Ngünechen ka mañumtukelafingün rume. Tañi femafel, amuley ñi rakiduamkülen engün re wesake dungu mew, ka tañi wedwed rakiduamngen mew. Kom engün dumiñmaley reke. 22 “Rume nien kimün” pikey engün, welu wedwedküley engün, 23 welukünutufilu engün am tati rumel mongelekechi Ngünechen, fey trürümfingün ka adentufingün tati lakechi wentru ñi adentun mew, ka adentun üñüm mew kütu, ka epe fill meli namunngechi kulliñ mew ka ti filu mew, fillkuñ ka palüng mew. 24 Feymew Ngünechen wültukueyew kisu engün tañi nieelchi wesake illutun mew, ka welukonkechi femi engün yewenngechi wesake dungu. 25 Ñi nieafel engün Ngünechen tañi rüf dungu, niey engün re koylake dungu. Ñi püramyeafel tati rüf Ngünechen, püramyekefingün ka ngillatukefingün tati dewmaelchi chemkün, welu Ngünechen dewmay itrofill em müleyelu, feymew kisu feley tañi rumel püramyengeael. Felepe may.\n26 Feymew ta Ngünechen wültukueyew tañi femael engün yewenngechi dungu. Ñi pu domo kütu weluletuy tañi wimtun femkeelchi dungu. Kaletuy ñi femün ñi wimtun tremyen domongen. 27 Ka femngechi, tati pu wentru weluletuy tañi wimtun dungu ñi niekeel ta domo engu, fey rume wesa illutuwkey welukonke wentru engu. Chaf wentru engu kütu femkey yewenngechi wesake dungu, feymew kutrankawkey kisu engün tañi kuerpu mew ñi welulkawün tañi nieel mew.\n28 Pinolu engün am ñi wiñorakiduamtuael ta Ngünechen mew, feymew Ngünechen ta elueyew ñi kisu ngünewael engün ñi wesake rakiduam mew, ñi inayael engün tati femnoafelchi dungu. 29 Ayükey engün ñi trürümkayael re wesake koyla dungu, rume wesa piwkengelu engün am. Wesake wimtun niey, diñmangey ka wesañmangey. Ka ütrirchefengey, langümchefengey, kewatufengey, ngünenkachefengey, wesachengey ka trürümkadungufengey. 30 Wesa dunguyekefi engün ta kakelu pu che, kayñeyefi engün ta Ngünechen, wesa dungunngey, niey koyla ngünen ka kisutu mallma dungukey ka mallma piwkengey, trürümkakey engün ñi femael wesake dungu, müngeltukelafi engün ñi chaw ka ñi ñuke, 31 duamlay engün ñi kimael ka mupitukelay rume ñi dungukeel engün, iney no rume piwkeyekelafi, kim wiñoduamachelay, ka nielay kutranduamyechen. 32 Küme kimniey engün Ngünechen tañi feypikünun iney rume femle tüfachi wesake dungu feley tañi layael, welu amuley ñi wesa femün engün, ka rume ayükey engün ta kakelu che ñi ka femngechi femael wesake dungu.\nNgünechen rüf dungu mew ramtukadunguchekey\n†1:2 küme Wirin Chillka: tati Kuyfi Chillka, wirilelu ebrewdungun mew.\n‡1:17 Abakuk 2.4.


Üñüm nütramelparkeenew: 1010 ("marimari" ðüŋulŋey)\nTüfa ñi blog, faw wirintükukünuan ñi mufü rakiðuam. Petu ñi blogtunun, wüne feypian: newe kimmapuðüŋulan, welu fillke Anthü chillkatuken ñi adümyekümeam Mapuðüŋun. Fey mew kümelkatumuafun anhay weluðüŋulu iñche, rulpallaðkümuafun.\nIney am ta iñche? Chili Mapu mew tuwün, welu ðew tremuwyelu ŋeparken mülealu Ewropa. Faw kimürpan itro kom trokiñ che; fey nütramkalpaenew eŋün iñ ŋoymaŋechi küpan: pu Mapuche, pu Kichua, pu Aymara, pu Selkünam, pu Kawesqar, pu Diagita, pu Rapa Nui, pu Likan Antai, ka kom pu che mülewma tüfachi Mapu mew –Chili piŋey fewla– petu ñi akunun España che. Iñ mollfüñ mew nhewentu witruley fey eŋünŋelu, iñchiñ mew moŋelekayŋün may ŋa. Rume afmatuniefiñ kom feychi fütrake che em ka feychi moŋelekalu ka fey.\nÐewma pinielu kom tüfa, kiñelewechi ðüŋu pian: kiñeke mew miawmekey rakiðuam ñi pu loŋko, welu üñüm reke müpütriparumey. Fey ñi ñamkanuam "ðewmaan blog, tüfa mew elkayenieafiñ ñi fentren ŋüneðuam" piwürken. Fey müten.\nPublié par Amaru Quyllur à 09:01


Pu israelche ngillatuyngün kiñe longko ülmen | Tati Biblia ka tañi werkün dungu\nPu israelche ngillatuyngün kiñe longko ülmen\nWünen longko ülmenkülelu Saul pingelu, feyentuwelafi ta Jewba. Feymew David longkongerpuy ka Ngünechen femi kiñe eldungu kidu engu, ka feypikünufi tañi ngünenien aflayay\nSANSON ñi antü mew, Israel mu mongelekefuy kiñe pelon wentru Samuel pingekefuy. Pu israelche ayüyngün ñi nieal kiñe longko ülmen wentru kangelu pu che reke. Jewba ayülay ñi feypin engün, welu eluñmay (eluwi) ka feypifi ta Samuel ñi üytuafiel ta Saul ñi longko ülmen-ngeal. Tüfachi wentru ñom piwkengekefuy, welu rupalu chi antü mallmawi ka feyentuwelafi ta Ngünechen. Feymew Jewba famentueyew, ka feypikünuy ta Samuel ñi üytual kiñe we longko, kiñe weche wentru David pingekefuy. Welu fentren tripantu rupay ñi longkongerpual.\nKiñe antü, David amuy ñi pemeafiel tañi pu peñi, koneltulekelu Saul ñi pu weychafe engün. Fey ñi akun pey tati pu weychafe müllmüllküleyngün ñi llükan mew. ¿Chumngelu (chemu) llükaleyngün? Kiñe fütra filisteo weychafe Goliat pingelu üyawtumekefi pu israelche ñi weychafe ka Ngünechen. David doy wechengelu rume, allkülu ñi üyawtumeken ti filisteo, feymew rume (mütre) illkunagi fey layefule rume, amuy ñi chaftuafiel. David yeniey kiñe witruwe müten, ka kiñeke kura ñi kewafiel ti fütra wentru doy niefi epe epu rume ta kakelu che mu. Tüfa ti Goliat ayeniefi ta David, welu kidu feypieyew ñi doy pepikawkülen kewakelu am Jewba ñi üy mew. Duamniey kiñe kura müten ñi langümafiel. Feymew müntuñmafi ñi wayki ka katrünentuñmafi ti filisteo ñi longko. Fey kakelu pu filisteo weychafe pefilu ñi femün tüfa, rume llükayngün fey lefmawtuyngün.\nTi longko ülmen Saul müna afmatufi David ñi llükanon, feymew elkünufi ñi kewal pu weychafe engün. Feymew wewlu tüfachi weche wentru, Saul rume ütrirfi ñi femün. Feymew David lefmawi ñi montual ñi mongen. Ka fentren tripantu ellkayawi, welu rumel (molkechi) yamniefi ta Saul. ¿Chumngelu (chemu)? Kimnielu am Jewba elkünuy ñi longkoleal. Mülen antü mu Saul petu kewalu lay. Feymu Jewba ñi feypikünuel mew, David longkongerpuy.\n“Küme elkünuafiñ ti ülmen mülewe mew ñi rumel ngünenieal.” (2 Samuel 7:13)\nDavid rume ayüy (mütre küpa) ñi dewmayal kiñe ngillatuwe ruka. Welu Ngünechen feypieyew kiñe tañi pu yomelche (küpalelu) ñi dewmayal feychi duam. Fey tañi fotüm Salomon dewmay. Welu Jewba kümelkafi David femlu kiñe afmatufalchi eldungu kidu mu: Tañi pu reñma mu, tripayay pu inan-ngechi longko ülmen trürümfalnolu. Feymew tripayay ti feypikünuelchi Montulchefe, feyta chi Yomelche feypikünulu Ngünechen Eden mülewe mew. Feyta Mesia ürke, ti Dullingelu (Ngümintungelu), Jewba ñi ayüel ñi Longko Ülmen-ngerpual tañi Ngünenien mu, feyta rumel (molkechi) müleafuy.\nDavid rume mañumtulu, feymew trapümi milla, ka pañilwe ka fentren chemküfkechi ñi dewmangeal chi ngillatuwe ruka. Ka, Ngünechen ñi lif küme püllü mew wirintukuy fentren ülkantun salmo pingelu ñi püramyeafiel ta Jewba. Epe aflu ñi mongen David feypifi tüfachi dungu ñi püramyeafiel ta Ngünechen: “Jewba ñi lif püllü dunguy iñche mew, ka kidu ñi dungu mülekefuy iñche tañi kewün mew” (2 Samuel 23:2).\n(Tuwlu 1 Samuel, 2 Samuel, 1 Crónicas, Isaías 9:7, Matew 21:9, Luka 1:32 ka Juan 7:42.)\n¿Chumngelu (chemu) Jewba famentufi ta Saul ka üytufi ta David ñi longkongeal?\n¿Chumngekefuy David petu longko ülmen-ngenolu?\nTati feypikünuelchi Yomelche küpalelu David ñi reñma mu, ¿iney am ngeafuy tüfachi Montulchefe?\nKümeke ka wedake longko ülmen\n¿Chumngelu Israel wüday epu trokiñ mapu mu


Kiñe Longko Ülmen ngünenietualu kom chi Mapu | Nütramkakeafimi tami pu pichikeche\n¿Chem Longko Ülmen am ta tüfa? ¿Chem pimi kay?... May, tati Longko Ülmen elkünualu Chaw Ngünechen taiñ ngünenieaetew. Tüfachi Longko Ülmen kiñe küme rumel mülewe elkünutuafi tati Mapu. ¿Doy küpa kimfuymi tüfachi Longko Ülmen?...\nTati pu longko ülmen ngüneniekeyngün tati pu che kidu ñi mapu mu. Feymu tati Longko Ülmen elkünualu Chaw Ngünechen ¿iney (iñi) am chi?... ¡Jesu llemay! Fey wenu mapu mu müley, ka pürüm (pür) ngünenietuay kom chi Mapu. Welu Jesu ¿küme longko ülmen-ngepeay may? ¿Ayüwküleaiñ may ngünenietule Jesu tüfachi Mapu?...\nTati Küme Rumel Mülewe mu ¿chem ayüfuymi tami femal?\n¡May, femay tati! Kiñe küme rumel mülewe ngetule chi Mapu, ngewelayay awkan (weychan). Kom pu che wall Mapu mülelu welukentu piwkeyewayngün. Iney no rume kutranwelayay ka lawelayay. Tati pu trawma pelotuay, ka tati pu pilu allkütuay. Kafey tati pu che pepi trekanolu lefkiawtuayngün ka rünküyawtuayngün. Kom che nietuay kümeke iyael. Tati pu kulliñ küme yewayngün, fey iñchiñ kulliñ engün awkantuaiñ. Kafey tati pu layelu wiñomongetuayngün. Fey llemay, fentren che tami kimkeel tüfachi papil mu wiñomongetuayngün: Rebeka, Raab, David, Elia, ka alün che wiñomongetuayngün. ¿Ayüafuymi tami kimafiel engün?...\nJewba rume (mütre) piwkeyeymu, ka duami tami ayüwküleal. Feymu llemay kimafimi, ka feyentuafimi (müngeltuafimi). Femülmi tüfa, afnoachi mongen nieaymi ti küme rumel mülewe mew. ¿Ayüfuymi tami mongeleal fey mu?...\nTati Longko Ülmen elkünualu Chaw Ngünechen ¿iney am ta tüfa?\n¿Iney engün am ta ngünenieafi Jesu?\nJesu ngünenietule Mapu ¿chumletuay ta mongen?\nTami mongeleal ti Küme Rumel Mülewe mew ¿chumafuymi?\nTañi Lifru Biblia Nütram Nielu—Introduction\nRüfngeyechi nütram ti doy falingechi lifru, ti Biblia. Kimnge chumngechi dewmangey kom chi dungu Mapu mu.


Cheu tañi mülepeyüm inalafken mew chi pu wune mongelu - Espacio costero marino de los pueblos originarios - Ley fácil - Biblioteca del Congreso Nacional de Chile\nPortada > Ley fácil > Cheu tañi mülepeyüm inalafken mew chi pu wune mongelu - Espacio costero marino de los pueblos originarios\nCheu tañi mülepeyüm inalafken mew chi pu wune mongelu\nFeypiley chumngechi tañi kiñeke lof chew tañi koneltuael tañi feyentungeael ka tañi duamyeael inafül lafken.\n¿Chem dungu mew elungey tañi ngünenieael tüfa ti inaltu lafken ta chi pu che wune mongelu ta chi mapu mew?\nTañi kuñiltungeam chumngenchi ñi feleken ti mapu mew ka tañi inaniengeael chumngechi ñi adkülen ta chi pu mapuche ñi chumken tüfa ti txipakelu adlafken püle, ti challwan ka ngillatuñmaupeyüm che, aukantupeyüm, pepeyüm lawen, ka kakewmen ngam fill.\n¿Ineiengün chi pu mapuche wüne mongelu mapu mew, pepi ngillatuafui ñi ngüneael kiñe lof inalafken?\nTa chi Asociaciones de Comunidades Indígenas txawülelu epu chi kam doy epu mew ti comunidades indígenas pingelu, kam kiñe comunidad indígena mew, tüfa ngüneduamngele ñi kishu yenien kom ñi wimtun ka ñi kuyfike felen engün ti mapu mew, ka tañi mülenun kake lof adkonkülelu fey ti admapu mew.\n¿Chumngechi ngillatungekei ta chi kisu ngeneniengeael kiñe txokiñ mapu ina lafken?\nTi txokiñ che asociación de comunidades indígenas pingelu kam ta chi mapuche lof müley ñi tukuael kiñe wirin ngillatun ti Subsecretaría de Pesca mew, ka tañi pengelael ñi kuifitu küdawmeken ka ñi müleken engün ti ina lafken mapu mew. Ta chi ngillatun müley ñi pengelael chumgnechi tañi feypilen tüfa ti nordungun wirin mew.\n¿Chem am uso consuetudinario pingekey?\nFey tüfa ti dungu mew chi ley feypiley, ta chi uso consuetudinario ñi chumken kam chem adngen kom pu che müleyelu ina lafken ñi inaniel kiñe wimtun, ka konkülelu ti Asociación de Comunidades o Comunidad mew. Fey tañi amulnien tañi pu kuyfikeche ñi inapeel. Fey tüfa reke: ngillatuwe, paliwe, ka lawentuwe.\nTa chi nordungulelu, feypiley ñi rumel ñi inaniengeael ti dungu ka ñi pu wimtun engün ñi lof mew.\n¿Chumngechi amulngekey chi dungu tañi wülngeam ti kisu ngünengeael ti inafül lafken?\n1. Ta chi Subsecretaría de Pesca adkintukey, kiñe epu küyen mew, chi ina lafken petu ngillatungelu ñi doy duamniengeel ti pu concesiones de acuicultura, marítimas kam áreas de manejo elungelu ka che. Fey mülenule wentekonkülen dungu, amulngeai ta chi ngillatun ta chi Corporación Nacional de Desarrollo Indígena (CONADI) mew.\n2. Ti CONADI, piai ta kiñe küyen mew, nentuai kiñe informe cheu ta ñi acredite ti uso consuetudinario pingelu ñi feypiel ti ngillatun ina lafken. Fey tüfey ti wirin feypilele ñi mülen ta chi uso consuetudinario, Femngechi mew ti CONADI amulkey ñi ina ramtun chi kake lof mew, doy ina fülküleyele ti inafül lafken ti ngillatuel mew. Ka feley ka tañi kimelngeael tüfa chi wallontu mapu tañi kiñe amuldungun radio mew ka kiñe wirintukuael kiñe diario kom wallontupüle txipapelu mew.\n3. Deu deumangen mew ti inaramtun ta chi lof pu mapuche mew, ti CONADI amulkey ñi chumtripan ta chi Subsecretaría de Pesca mew epu küyen mew.\n4. Ti Subsecretaría de Pesca feipial ñi mülenagal ti ina lafken mew chi Comisión Regional de Uso del Borde Costero pingelu.\n5. Fey ti comisión pepilkey, ta chi puwül antü kiñe küyen mew, küme llowael, llownuael kam ñi feypiael chem ñi kakünuael mülele kiñe küme rakiduam. chi ina lafken mew, fey tañi feyentuael ta chi Subsecretaría.\n6. Ti comisión feyentule ti ina lafken, ti Subsecretaria de Pesca müley ta ñi pengelael ta chi pu antecedente ti Subsecretaría de Marina del Ministerio de Defensa Nacional mew. Fey tüfa kiñe wirin mew, pepi wülay ta ñi ineingeael ti ina lafken ngillatuel ta chi Subsecretaría de Pesca.\n7. Ta chi Subsecretaría de Pesca ñi pepi wülam ti ngünengeael ti ina lafken, chi asociación de comunidades kam ti lof ngillatulu müley tañi pengelael, chi puwülün antü kiñe txipantu mew, kiñe plan de administración pingelu, cheu ñi wirintukufeipilen chem duamael ka chem dungu ñi inayael fey mew. Wülngenule ti plan de administración, wülngelayay ti inafül lafken ñi ngillatuel.\n8. Ta chi plan de administración feley tañi llowngeael epu küyen rupalu mew, kiñe comisión intersectorial konkülelu mew ta chi pu representantes ti Ministerio de Planificación, ka pu Subsecretarías de Marina ka de Pesca, ti Dirección General del Territorio Marítimo y Marina Mercante ka ti CONADI.\n9. Dew feyentungen mew ti plan de administración ka tüfa chi plan de manejo, ta küdawngen mew ti lafkenmapu, ta chi Subsecretaría de Pesca wirintukukey kiñe convenio tañi küdawam tüfa chi asociación de comunidades kam chi lof mülelu tüfey mew.\n¿Chem am, kam chem tañi nieael chi plan de administración kiñe inafül lafken pu lafkenche mew?\nTüfa chi wirin meu pepi ngüneduamngekey chumngechi ñi ngünengeael tüfa chi dungu chem tañi ñieael chi inafül lafken mew feypileay:\nChumngechi duamyengeael chi trokiñ inafül lafken\nChi pu konkülenulu ti lof kam ta chi asociación de comunidades asignatarias pingelu ka ti küdaw konküley chi plan de administración mew.\nKiñe plan de manejo feyta feypilele ñi küdaungeael chi ko.\nTa chi pu estatutos ti asociación de comunidades kam lof adkülelu.\nKom ti pu requisitos tañi konkülelu chi reglamentu mew.\n¿Tunteñma key tüfachi administración kiñe txokiñke inafül lafken mew tañi eluel kiñe asociación kam kiñi mapuche lof?\nTa chi convenio tañi küdawam afkelay, welu küme yengenule ti eldungun fente künungeai müten.\n¿Che dungu mew küme yengenule fentekünuafui ti convenio de uso ti ina lafken ti pu asociación kam ta chi pu mapuche lof?\n- Chem dungu yengenule afafuy ti convenio de uso inafül lafken mew.\nMülewenun mew chi asociación kam comunidad nielu ti lof .\n- üfachi asociación de comunidades ka mapuche lof nielu txokiñ lof wedatungen alü mew.\n- Ni kümyenun mew chi plan de administración, fey tañi kake küdaw ñi yen mew femnuafel, kam ñi katxütun mew kafey tañi kimniael.\n- Katxütulu ñi konael tüfachi txokiñ inafül lafken mew chem che rume, ñi txekatuam kam ñi miyawal chi lafken mew.\n¿Pepi katxütungekepey ñi konael kakeche kiñe txokiñ inafül lafken wune mülefule chi pu che mew?\nNu felelay, pepei katxütufal-lay kiñe che rume tañi konael tañi txekayam kam ñi müñetuael chi lafken mew.\n¿Chumlekey dungu chi CONADI ñi feypiel mew tañi pepi pünenun mew chi inafül lafken küpa nielu chi asociación kam chi pu mapuche lof chi inafül lafken?\nTüfachi txokiñ che ngillatulu, kiñe küyen nieai tañi mütxümngeam mew tañi tukuam kiñe Recurso de Reclamación ti Ministerio de Planificación mew, ka fey ka nieai kiñe küyen ñi adkünuam, allkünule kiñe kangelu institución.\nTa chi Ministerio de Planificación feyentunun mew ti recurso de reclamación, amulai ti dungu tüfa chi Subsecretaría de Pesca mew, fei ñi feyentunual ti ngillatun chem dungu mew ka doy duamngelayai trámite.\n¿Chumlekey tüfa ti txokiñ inafül lafken ngillatuel, dew nüniefule kake che?\nKiñe concesión marítima pu chalwafe reke.\nFey mülen mew kiñe wentekonkülelu tüfa ti áreas de manejo wülnieel pepi wülngewelay ta chi inafül lafken kimelngeai ti dungu, ta chi ngillatulu, tañi pepilnun. Tüfa chi wentekonkülelu rangilele feypiafi chi ngillatulu ñi kakünungeal chi txokiñ inafül lafken chi pu wune mongelelu.\n¿Chumlekey ngillatulu ti txokiñ inafül lafken chi pu wunen mongelel mülelu kake mapuche ka ñi kuifi ñi mülen engün fei mew?\nFey ti dungu mew. Fey tüfey chi lof pepi txawuwayngün tañi ngüneael kiñemu chi inafül lafken ka, feley tañi feyentungeal tüfa chi mülele ti txokiñ che inafül lafken ti plan de administración mew.\n¿Chem am Comisión Regional de Uso del Borde Costero pingekey?\nFey tüfa kiñe txokiñ che kake mapu müleyel ti pu intendencia mew, ka konkülei pu ministerio, ka femngechi ti pu servicio público regional engün.\nExpone cómo ciertos pueblos originarios pueden obtener a perpetuidad el uso de un sector costero.\nLey Nº 20.249\nDecreto N° 134, de 2009 del Ministerio de Planificación


Wekimün Chilkatuwe - Chilkatuwe ruka\nInakintuniel ta científico kimün ka ti williche kimün.\nWekimün Chillkatuwe Wekimün Chillkatuwe ruka llegpay tüfachi mapu mew, chew ta kimeltungekey wingka mew küpachi kimün ka williche kisu tañi kimün, faliltuniengen mew chumuechi ta pu williche adkununiey kom tañi pu kimün dungu.\nPu chillkatufe, mari pura ka meli mari meli tripantu nielu,adümwukeygün metodología de aprendizaje de proyectos pingelu, femuechi may kisutu reke kimkimtukeyngün. Tañi chumuechi ñi amuleken ñi kimeltun dungu, kiñe trokiñ antü mülenagkeyngün chillkatuwe ruka mew, ka femuechi adeltukeyngün chem küdaw tañi dulliel engün müleputun mew tañi machulla mew; Femuechi may pu adümchefe ka femuechi küdawkeyngün: Pu adümchefe ta kompañnieafingün tuntepu tañi mülenagpaken ta Wekimün Chillkatuwe ruka mew. Ka femuechi tañi mapu mew engün, chew tañi tuwün ta pu chilkatufe.\nWekimün Chilkatuwe, kiñewün ta küme yempüramniengün ti curriculum ta doy küme yenierpual pu chillkatufe, ka femuechi longkontukuniengey ti investigaciones aplicadas pingechi dungu, tañi doy küme elkunungeal ti patrimonio natural ka cultural pingelu, kisuke ñi machulla mew.


Taiñ ineyngen – CITSE\nFillke inarumen dungu\nKimeltuchen, Fillke Admongen ka küme Adümuwün müleam doy Norümdungun\nElkünuael Chumngechi Kimeltucheael ka Kümeke Kimeltuchefe\nLongkolen ka Kelluwün dungu taiñ nieael doy Küme Kimeltuchen\nChe ñi Adümuwün Piwke Dungu mew ka Kimkimtun Dungu\nInarumen Ruka Kakünuafiel taiñ Kimeltuchen Mongen\nIñchiñ ta “Inarumen Ruka Kakünuafiel taiñ Kimeltuchen Mongen” (CITSE), we llegiyiñ diam kiñeke ñidol dungu UCSH mew. Afpun 2018 tripantu mew, lliturkey taiñ küdawün, fey ta inarumen küdawün, traf küdawün kake trokiñ che engün ponwitu ka wekuntu, tüfachi mapu mew, ka kakeñ mapu mew ka. Iñchiñ ta nüwkülekeyiñ tüfachi wünen chillkatuwe ñi meli troy eldungun:\nKimeltuchen ka Fillke Admongen taiñ nieael küme Norüm Dungun\nLongkolen ka kelluwün dungu taiñ küme kimeltucheael\nChillkatun dungu ka fütra wirin dungu\nKafey iñchiñ mekeaiñ taiñ diael tüfachike dungu:\nWülael kimün küme yenierpuafiel taiñ mongen fanten mew.\nKakerumechi che ñi trawüleael, pu kimeltuchefe ñi inarumeael dungu fill rakiduam mew ka fillke che mew.\nNgüneduamnieael iñ welukontu küdawün kake inarumen ruka iñchiñ, fey taiñ falintukuafiel kakerumechi rakiduam mülerkelu inarumeken kimeltuchen dungu mew.\nElael kelluwün dungu, tüfachi mapu mew ka kake mapu mew ka, fey fillke che konkülelu kimeltuchen mew\nAmulnieael inarumen dungu norngelu ka kümengelu, fey tripalu pu che mew, longkolen kimeltuchen dungu mew, fey pu che ka fillke chillkatuwe ruka ñi doy kimduguael engün.\nPengelnieafiel dewmangechi kimün kakerumechi che mew, fey iñchiñ taiñ doy küme nütramkawael ka iñ doy küme rakiduamuwael kimniechi dungun mew, fey ñi tripayael doy kümeke norümdungun ka ñi doy küme küdawael kimeltuchekelu.\nWülael ta elkülechi kimün fey ñi küme chillkatuael kake che, dewmangeael küdawpeyüm, ka konkintuafiel fillke femken, fey ñi kelluntukuafiel pu che konkülelu kimletuchen dungu mew ka ñi fillke troy dungu mew.\nTaiñ doy nütramkawael, taiñ doy fülkontuwael ka iñ kelluntukuwael kake trokiñ che ponwitu ka wekuntu Chilemapu ka yenielu femgechike dungu iñchiñ reke.